Ашраф Ғани Ўзбекистонда экани тасдиқланмади. Собиқ Президент қаерда? | Qalampir.uz\nАшраф Ғани Ўзбекистонда экани тасдиқланмади. Собиқ Президент қаерда?\nОлам\t16 Август 11:31 14782\nАввалроқ Афғонистон Президентлигидан истеъфо берган Ашраф Ғани Ўзбекистонда бўлиб тургани ҳақида хабарлар тарқалганди. Бунгача ҳам Ғани Тожикистонда ва Омон султонлигида экани айтилганди. Бироқ бу хабарларнинг ҳеч бири ҳозирча расман тасдиқланмади.\nРИА Новости Афғонистоннинг Тошкентдаги элчихонасига таяниб, Ашраф Ғани Ўзбекистонда эмаслиги ҳақида хабар берди.\nТожикистон Ташқи ишлар вазирлиги ҳам Ғани чиққан самолёт Душанбега келганини расман рад қилди.\n“Жаноб Муҳаммад Aшраф Ғани ўтирган самолёт Тожикистон ҳаво ҳудудига кирмаган ва мамлакат ҳудудига қўнмаган. Яна шуни ҳам таъкидлаш жоизки, Тожикистон томони Aфғонистон томонидан тегишли сўров олмаган”, дейилади хабарда.\nАфғонистон билан бевосита чегарадош бўлмаган Қозоғистон Ташқи ишлар вазирлиги ҳам Ашраф Ғани ушбу мамлакатда эмаслигини маълум қилди.\nАфғонистонда ҳокимиятни “Толибон”га топшириб, истеъфога чиққан Ғани қаердалиги номаълумлигича қолмоқда. Бироқ, у Facebook’даги саҳифасида эълон қилинган баёнотида мамлакатни қон тўкилмаслиги учун тарк этганини маълум қилган.\n13 Сентябрь 15:24 39603\n14 Сентябрь 20:19 35169\n14 Сентябрь 10:58 31009\n13 Сентябрь 15:27 26728\n13 Сентябрь 08:29 25195


Рўзиқул Бердиев: "Пахтакор"? Бу миш-миш. Лекин "Насаф" ҳали янги шартнома таклиф қилгани йўқ » Sangzor.uz - Инновацион ахборот портали\nSangzor.uz » Спорт » Рўзиқул Бердиев: "Пахтакор"? Бу миш-миш. Лекин "Насаф" ҳали янги шартнома таклиф қилгани йўқ\n05 янв 2021, 10:46, Admin\n0 комментариев 560 Кўрилган\n- Ишлаганда барибир шахсий масалани биринчи ўринга қўймайсиз. Клубнинг мақсади ҳамиша олий туради. Бу соврин жамоамиз футболчиларининг меҳнатини баҳолайди. Биласиз, футболда жамоавий ўйин жуда муҳим. Мухлислар меҳрини қозонганимиз, жамоавий ўйин эвазига яхши натижа кўрсатганимиз туфайли якунда шундай эътирофга сазовор бўлдик деб ўйлайман. Айтмоқчимани, бу жамоамиз ва барчамиз учун берилган мукофот, - деди Рўзиқул Саъдуллаевич.\n- Тўғриси, режамизни ҳали клуб раҳбарларимиз билан муҳокама қилганимиз йўқ. Аслида-ку, режамиз бўйича таркибимизни сақлаб қолиш эди. Ислом Кенжабоевнинг кетгани аниқ бўлди. Куни кеча ўзи билан гаплашганимда ҳам Корея варианти тасдиқланганини айтди. Ҳар бир ўйинчимизнинг қарорини ҳурмат қиламиз, Кенжабоевга Кореядаги фаолиятида омад тилайман. Бошқа футболчилар борасида жамоамиздан кетгани хусусида аниқ фикрни айта олмайман.\nЧунки улар клубни ўзгартиргани, бошқа жамоага ўтгани ҳақида айтишгани йўқ. 5 январдан кейин қачон ва қанақа таркиб билан йиғилишимиз аниқ бўлади. Ҳозирча эса мавҳум бўлиб турибди. Ўзимизни режамиз бўйича 5 январда тўпланмоқчимиз. Барибир барчасини раҳбарлар билан учрашгач, аниқлаштириб оламиз.\n18 сен 2019, 17:01 751 0\nXXI асрнинг дастлабки йиллари илм-фан ва техника ривожининг шиддатли тус...


10:13 11.05.2020 (Янгиланган 10:42 11.05.2020)\nБундай позиция совет ва америка аскарларининг 1945 йилда Эльбада учрашуви санасини нишонлаш вақтида қабул қилинган қўшма баёнотга зиддир, деб ҳисоблайди Россия ТИВ\nТОШКЕНТ, 10 май — Sputnik. Ғалабанинг 75 йиллиги байрам қилинаётган вақтда АҚШнинг Иккинчи жаҳон уруши якунларини ўзгартиришга уриниши ўта нафратланарли ҳолдир, дея баёнот қилди Россия ташқи ишлар вазирлиги.\nИдора вакиллари таъкидига кўра, улар америка томони билан бу борада жиддий мулоқот ўтказишни режалаштиришмоқда.\nРоссия дипломатлари сўзларига кўра, фақат Буюк Британия ва АҚШ номини нацизм ғолиблари сифатида тилга олган Оқ уйда фашист Германиясини тор-мор қилишда Совет иттифоқининг инкор этиб бўлмас роли ва улкан йўқотишларга дуч келган Қизил армияни эслатиб ўтиш учун "жасорат ва хоҳиш" топилмаган.\nҚўшма Штатлар расмий вакилларининг бу борадаги сўзлари ҳам "ўта қурумсоқлик" билан айтилган, деб қўшимча қилган Россия ТИВ. Бундай позиция совет ва америка аскарларининг 1945 йилда Эльбада учрашуви санасини нишонлаш вақтида қабул қилинган қўшма баёнотга зиддир. Ҳужжатда икки давлат етакчилари Москва ва Вашингтоннинг душманни мағлуб этишга қаратилган умумий уринишларини қайд этиб ўтганлар.\nРоссия ТИВ фикрича, тарихнинг бундай саҳифаларини инкор этиб бўлмайди. Идора, шунингдек, Оқ уйнинг инстаграмда эълон қилинган пости остида бутун дунёдан бўлган фойдаланувчилар қолдирган эътирозли изоҳларга эътибор қаратганлар.\n"Эътиборга молик томони, уларнинг тўғри ва тарихий фактларга асосланган изоҳлари ўчирилиб борилмоқда" - дейилади хабарда.\nЎз навбатида Россия ТИВ расмий вакили Мария Захарова Дональд Трамп администрацияси томонидан айтилган бундай гапларга чидаб бўлмаслигини таъкидлади.\nҚўшма Штатлар ўзларини бир неча маротаба "озод дунё етакчиси" деб атаган ва фейкларга қарши курашган, аммо эндиликда соғлом идрок устидан кулиб, тарихнинг сохталаштирилишига йўл қўйишмоқда.\nРоссиянинг АҚШдаги элчиси Анатолий Антонов Оқ уй томонидан эълон қилинган постга изоҳ берар экан, ҳатто "кимда-ким тарих сабоқларини қайта кўриб чиқишни истасада" Россия СССРнинг Иккинчи жаҳон урушидаги роли ҳақида унутиб қўйишларига йўл қўйиб бермаслигини маълум қилди.\nАнтонов Қўшма Штатларнинг дезинформацияга йўғрилган кампаниясини номаъқул ва таҳқирловчи, деб атади.\n"Мен ўйлайманки, биз сукут сақлаб туришимиз ножоиз. Биз бу ҳақда гапиришимиз керак, аммо ҳотиржам, далиллар ёрдамида оддий америкалик, Европадаги оддий одамларга айнан совет аскари Европани озод этгани, совет аскари Европа ва Совет иттифоқининг мустақиллигининг ҳимоя қилганини етказишимиз керак", - деб хотима қилди дипломат.\nОқ уй эълон қилган пост\nКуни кеча америка етакчисининг аккаунтида видео оммага эълон қилинди. Видеода Иккинчи жаҳон уруши даврида нацизм устидан фақатгина АҚШ ва Британия ғалаба қозонгани айтилган эди.\nШу билан бирга Совет иттифоқининг фашистларни тор-мор этишдаги роли умуман ёдга олинмаганди.\nУшбу пост нафақат россияликлар, балки чет давлат фуқароларининг ҳам кескин эътирозига сабаб бўлди. Улар Оқ уйнинг пости тагида совет жангчилари Рейхстаг устида Ғалаба Байроғини ўрнатаётгани акс этган фотосуратларни қолдира бошладилар.


«Рамазон чодири» Москва мусулмонларини бирлаштирмоқда | Azon.uz - Ахборот-таҳлилий портал\n1183 16:42 30.04.2022\nЭрон Ислом Республикаси элчиси Козим Жалолий Москвада 29 апрель куни бўлиб ўтган “Рамазон чодири” хайрия ифторлик тадбирида, бутун дунё мусулмонларини бирлашишга чақирди.\n“Мен барча диндошларни бирлашишга чақираман. Бутун дунёда мусулмонлар бирлашиши керак ва шундай йўл билан Ғарб мафкураси ва иккиёқлама стандартлар сиёсатига тўсиқ қўйиш мумкин. Бизнинг Қуръонимиз, Қибламиз ва Оллоҳимиз бир”, — деди элчи.\nЖалоли айтишига кўра, мусулмонларнинг асосий кучи – бу ирода ва бирликдир. Ғарб ҳарчанд экстремистик ҳаракатларни уюштирмасин, мусулмонлар орасида низо чиқара олмайди.\n“Ғарб мафкурачилари террорчи ва экстремистларни мусулмонлар номидан ҳаракат қилишга ишонтира олди, лекин дунёда мусулмонлар орасида низо чиқара олмади. Бизнинг динимиз соф ва барчани тинчлик ва яхши қўшничиликда яшашга чақиради” – деди Жалолий.\nЭрон элчиси фаластин муаммоси борасида ҳам тўхталиб ўтди. Унинг сўзларига кўра, Ғарбга ишонч йўқ, чунки Фаластинни эркин қилиш борасида энг юқори доираларда ўтказилган музокаралар ҳам ҳеч нарсага олиб келмади. БМТ томонидан қабул қилинган 900 дан ортиқ ҳужжатлар фақат қоғозда қолди.\n“Бир куни келиб дунёдаги барча мусулмонлар Ал-Ақсо масжидида намоз ўқишга имкони пайдо бўлишига ишонаман”, - деб сўзини тугатди элчи.\nХалқаро Ал-Ақсо куни – Рамазон ойининг сўнгги жума куни нишонланади. Ушбу кунни нишонлаш Эрон собиқ раҳбари Оятулло Ҳумайний ташаббуси билан, фаластин халқининг мустақиллиги учун курашига бирдамлик рамзи сифатида 1979 йилда бошланган.\nМосквада турли давлатлар ва Россиянинг турли вилоятларидан келган мусулмонлар жуда кўп яшайди. Ҳар йили Рамазон ойида Хотира масжиди ҳудудида “Рамазон чодири” номли хайрия ифторлик ўтказиш – анъанага айланган. Тадбир Москвада яшайдиган бирор мусулмон давлатлари, миллий, диний ёки бошқа уюшмалари ҳомийлигида ўтказилади. Бир кун ўзбеклар, бошқа кун тожиклар, учинчи кун татар мусулмонлари 1500 киши учун ифторлик дастурхони ёзади. Одатда, Рамазон ойи бошланмасдан туриб чодирда бўш кун қолмайди.\nИфторлик давомида ҳомий томон турли маданий ва диний тадбирлар ҳам намойиш қилиши мумкин, Қуръон тиловат қилинади, нашидлар куйлайди, танловлар ўтказилади. “Рамазон чодири” миллати ва мазҳаби ва бошқа гуруҳидан қатъий назар – барча мусулмонларни бир хил қабул қилади. Москвада ушбу ажойиб анъана бошланганига бу йил 16 йил тўлди.\nМахсус Долзарб рамазон Эрон элчи\n398 21:50 01.07.2022\n668 21:45 01.07.2022\n147 21:30 01.07.2022\n266 20:30 01.07.2022


Оч қоринга нима ейиш мумкин эмас? - 2 Февраля 2021 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2021 » Февраль » 2 » Оч қоринга нима ейиш мумкин эмас?\nОч қоринга нима ейиш мумкин эмас?\nКун давомида узоқ вақт овқатланмаганда, кечқурун ёки кун бўйи ишга берилиш сабаб очлик ҳиссини қондириш учун иложи борича тезроқ ва кўпроқ овқатланишни хоҳлайди одам. Аммо бирданига катта миқдорда овқатланиш ҳазм жараёни учун катта стресс ҳисобланади. Шу боис ҳам нима ейиш мумкин ёки йўқлиги ҳақида маълумотга эга бўлиш керак. Куннинг қандай ўтиши нонуштага боғлиқ бўлгани сабаб ҳам бу вақтда нима истеъмол қилиш муҳим саналади. Сиз тановул қилган маҳсулот, саломатлик, фаоллик, иш самарадорлиги, кайфият ва вазн қандай бўлишида рол ўйнайди.\nҚайси маҳсулотларни емаслик керак?\nНонуштага ширинлик, қандолат маҳсулотлари истеъмол қилмаслик керак. Кўпинча бу каби маҳсулотлар таркибида қондаги қанд миқдорини кескин ошириб, сунъий тўқлик ҳиссини уйғотадиган ун, ёғ ва шакар кўп бўлади. Ширинлик егандан кейин қорин тез очади, инсулин миқдори ошишига таъсир қилгани натижасида ёғ тўпланади.\nБундан ташқари, таркибидаги айрим моддалар айниқса, глютен сабаб, киши бу каби маҳсулотларни емаса туролмайдиган бўлиб қолади. Шу сабаб ҳам ушбу маҳсулотлардан тийилиш тавсия қилинади. Қанчалик фойдали эканига қарамай, сули ёрмасидан тайёрланадиган бўтқани ҳам ҳаддан ортиқ истеъмол қилиб бўлмайди. Чунки қайта ишланган бўтқаларда аксарият ҳолларда гликемик кўрсаткичи юқори бўлади, унинг истеъмоли инсулин ишлаб чиқарилишини жадаллаштиради. Аммо бу бўтқадан, умуман, воз кечиш кераклигини билдирмайди. Шунчаки оз меъёрда истеъмол қилиб унга мевалар қўшиб ейишнинг ўзи кифоя. Шунингдек бутун ёрмали вариантини танлаш ҳамда уни 6-8 соатга ивитиб қўйиб, кейин пишириш тавсия қилинади.\nШунингдек, наҳорга шакарнинг кони бўлган шарбатларни истеъмол қилиш ҳам тавсия қилинмайди. Мазкур ичимлик ширинлик билан нонушта қилиш билан баробар таъсир қилади. Шакарнинг кўп миқдордаги эканлиги сабаб шарбат ичгандан кейин организмда инсулин кўп миқдорда ажралиб чиқади ҳамда ёғ тўпланиши кузатилади. Шу сабаб ҳам шарбат ўрнига сабзавотли смузи истеъмол қилиш керак.\nҚандай маҳсулотларни истеъмол қилса бўлади?\nНонуштадан ярим соат аввал, уйқудан турганда кейин илиқ сув ичиш керак. Сувга лимон, ошқозон кислотаси юқори бўлган кишилар эса магний қўшиб ичиши мумкин. Ичаклар микрофлорасини меъёрлаштириш учун эса метабиотиклар қўшса бўлади. Қолаверса, нонуштанинг таркибида оқсил мўл бўлган маҳсулотлар: ёғсиз гўшт, пишлоқ ва табиий йогурт, творог бўлиши керак.\nМетаболизм яхшиланишида муҳим рол ўйнайдиган оқсиллар, қоринни тушликка қадар тўқ тутади. Унинг организмга тўғри сингиши учун сабзавотли гарнир билан истеъмол қилган яхши. Масалан, барра сабзавотлар қўшиб тайёрланган омлет кунни бошлаш учун энг яхши вариант ҳисобланади.\nШунингдек, гречка, зиғир уруғи ва жигарранг ун ҳам фойдали, шунингдек, тўйимли маҳсулотлар сирасига киради. Ушбу мураккаб углеводлар секин синггани ҳисобига инсулинга салбий таъсир қилмайди ва энергия беради. Номи келтирилган ёрмаларни сувда пишириб, сабзавотли гарнир ёки ўсимлик сути билан истеъмол қилиш тавсия қилинади.\nКатегория: Foydali maslahatlar / Полезны советы | Просмотров: 26 | Добавил: Sherlaruz.CoM | Теги: #Yangiliklar, #новости, #newsuz, #ahborot, #news, #Yangilik, #habarlar, #xabarlar, #uznews | Рейтинг: 0.0/0


Тиббий маълумотга эга бўлган шахсларга мустақил ҳамширалик билан шуғулланишга рухсат берилади\n23 октябр 2021, Тошкент вақти: 07:13\nЎзбекистонда ўрта тиббий (ҳамширалик иши, даволаш иши, акушерлик иши) ёки олий ҳамширалик иши бўйича олий маълумотга эга бўлган, давлат ёки нодавлат тиббиёт ташкилотида ишламайдиган шахсларга ўзини ўзи банд қилган шахс сифатида “ҳамширалик иши” фаолияти билан шуғуллланишга рухсат берилади. Бунга оид низом, “Ҳуқуқий ахборот” Телеграм-канали маълумотига кўра, ўтган ҳафта сўнгида ҳукумат қарори билан тасдиқланган.\nНизомга мувофиқ, мустақил ҳамширалик билан шуғулланмоқчи бўлган шахс махсус мобил илова ёки солиқ тўловчининг шахсий кабинети орқали ёхуд давлат солиқ хизмати органига келган ҳолда рўйхатдан ўтиши керак.\nҚайд этилишича, ҳамширага маълумотнома расмийлаштирилади ва шу асосда у Соғлиқни сақлаш вазирлигининг ахборот дастурида рўйхатдан ўтиб, ўз фаолиятини бошлайди.\nНизомда мустақил ҳамширанинг шифокор кўрсатмасисиз ҳамда унинг тавсияси асосида аҳолига мустақил тиббий маслаҳат ва муолажаларни бажариш бўйича ҳуқуқлари белгиланган.\nМустақил ҳамширага стерилизация қилиниши талаб этиладиган тиббий буюмлардан фойдаланган ҳолда аҳолига тиббий муолажаларини бажаришига, дори воситалари қабул қилишда ножўя таъсир ҳолатини аниқлаш мақсадида қўйилган синама ҳолатини баҳолашга рухсат этилмайди.\nҲужжатда мустақил ҳамшира фаолиятни амалга оширишдаги ҳаракатлари (ҳаракатсизлиги) учун шахсан жавобгар ҳисобланиши қайд этилган.


Ватанимизнинг улуғвор тимсоли\n28 декабрь — Мустақиллик ва эзгулик монументи очилган кун.\nИнсон борки, она тупроғи, азиз Ватани билан фахрланади. Унинг ютуқларидан қувонади, тараққиётига ҳисса қўшишни олий мақсад, деб билади. Бинобарин, мамлакатимиздаги беқиёс янгиланишлар ҳар биримизга чексиз ғурур бахш этади. Айниқса, азим пойтахтимизда улкан бунёдкорлик ва ободончилик ишлари амалга оширилган ишларнинг кўлами кишини ҳайратга солади, битмас-туганмас завқу шавқ улашади.\nБугун Тошкент шаҳри чиройда тенгсиз, таровати ҳузурбахш, фароғати қалбларда акс садо беради, десак, муболаға эмас. Хусусан, Мустақиллик майдонида олиб борилган яратувчанлик амаллари ушбу сўлим ва улуғвор майдоннинг нафақат манзарасини, айни чоғда мазмун-моҳиятини ҳам тубдан ўзгартириб юборди.\nМустақиллик майдони ҳар бир ватандошимиз учун азиз ва мўътабар бўлиб, Ўзбекистонимизнинг чинакам тимсолига айлансин. Барчамизнинг истагимиз шуки, Бош майдонимиз асрлар давомида халқимизга хизмат қилиб, элимизнинг, юртимизнинг эзгу интилишларини бутун дунёга намоён этсин, деган эди Биринчи Президентимиз.\nХалқимизнинг озод ва обод ҳаёт, эркин ҳамда фаровон келажак барпо этишдек улуғвор интилишларини теранроқ ифодалаш, ёшларимизнинг маънавий оламини эзгу ғоялар асосида шакллантириш ва камол топтириш мақсадида 2005 йили Мустақиллик майдонида Эзгулик аркаси бунёд этилиб, бахтиёр она сиймоси ифодаланган ҳайкал ўрнатилди ҳамда ушбу мажмуага ҳурриятимиз, порлоқ истиқболимиз ҳамда эзгу ниятларимиз рамзи — “Мустақиллик ва эзгулик монументи” деб ном берилди.\nМустақиллик ҳамда эзгулик эгизак тушунчалардир. Халқимиз истиқлолни қанчалар улуғласа, фарзандларни ёруғ дунёга келтирган оналарни ҳам ҳаётимизнинг чироғи, умримизнинг гули, деб эъзозлайди. Онани ардоқлаш — миллатимиз, халқимиз учун олий қадрият даражасига кўтарилган фазилат. Мазкур икки қадрият замирида халқимизнинг асрий интилишлари, эзгу орзу-умидлари мужассам.\nМуаззам майдон ранго-ранг гуллари, дарахтлари билан ҳам кўзни қувонтиради. Кундузи қуёш нурида, тунлари турфа чироқлар шуъласида жилоланувчи фавворалар майдон ҳавосини мўътадил сақлайди.\nМустақиллик майдони Эзгулик аркасидан бошланади. Унинг тепасидаги оппоқ лайлаклар тинчлик ва фаровонликни, қанот қоқаётган турналар давлатимизнинг порлоқ келажак сари дадил парвоз қилаётгани тимсолидир.\nБу ердан мактаб ўқувчилари, талабалар, нуроний отахону онахонлар, хорижлик сайёҳлар, турли касб-кор эгаларининг қадами узилмайди. Зиёратга келган юртдошларимиз Мустақиллик ва эзгулик монументидаги Ер курраси тасвирида алоҳида ажралиб турган Ўзбекистон харитасини кўриб, ғурур-ифтихор туйғуларини ҳис этади. Фарзандини бағрига босиб турган бахтиёр она сиймосида ўз онасини, беғубор болалигини кўргандек бўлади.\n— Яқинда ўқувчиларим бир таклифни айтишди, — дейди Қибрай туманидаги 1-умумий ўрта таълим мактаби ўқитувчиси -Шоҳида ўуломова. — “Устоз бизни пойтахтимиздаги музейларга, Мустақиллик майдонига олиб боринг, телевизорда кўрсатаётган чиройли жойларни ўз кўзимиз билан кўрайлик” дейишди. Бажонидил рози бўлдим. Саёҳатимизни эзгу орзу-умидларимиз тимсоли бўлмиш Бош майдондан бошладик. Бу ердаги одамларнинг қувончи, самимияти, табассуми бизга ҳам таъсир қилди. Эзгулик аркасини, Хотира майдонини сайр қилдик, суратларга тушдик.\nМустақил ҳаёт остонаси сари қадам ташлаётган келин-куёвлар пок ниятлар билан Эзгулик аркасидан ўтиб, бахтиёр она пойига гул қўяркан, унинг сиймосида беғубор орзу-умидларини кўргандек бўлади. Мустақиллик ва Эзгулик — ёшларга аждодлардан мерос қадриятларимизни кўз қорачиғидек асраб-авайлаб, келажак авлодларга етказиш масъулиятини англайди.\n— Ушбу муаззам майдондаги ҳар бир обида истиқлолимиз ва истиқболимиз рамзи сифатида қалбимизни ифтихорга тўлдириб турибди, — дейди Ўзбекистон Республикаси халқ артисти Афзал Рафиқов. — Бугунги кунга келиб пойтахтимизнинг нафақат ушбу масканида, балки ҳар бир манзилида янги бир сифат, янги бир ноёб фазилат намоён бўлмоқдаки, бу шаҳримиз ҳар қанча қадимий бўлмасин, кундан-кунга яшариб бораётганини кўрсатади. Мустақиллик йилларида барпо этилган янги кўчалар, хиёбонлар, бири-биридан гўзал иморатлар, спорт иншоотлари, ўқув юртларининг саноғига етмайсан киши. Беихтиёр улуғ бобомиз соҳибқирон Амир Темурнинг “Қудратимизга шубҳа қилсангиз, биз қурдирган иморатларга боқинг!” деган сўзларини такрорлагинг келади.\nПойтахтимиздаги иншоотларнинг салобати ўзига хос, таровати бетакрор. Бинобарин, Мустақиллик ва эзгулик монументи чуқур мазмун-моҳияти билан юртдошларимиз қалбига истиқлолнинг нақадар улуғ неъмат, уни асраб-авайлаш энг муқаддас -бурчимиз эканини англатиб туради. Бу улуғвор мажмуа халқимиз, айниқса, ёш авлоднинг ғурур-ифтихорини янада юксалтиришга хизмат қилади.\nМазкур рукндаги бошқа мақолалар: « Доимий ва очиқ мулоқот\tБолажонлар учун янги йил совғаси »


Ўзбекистон Ёзувчилар уюшмаси » Антон Чехов. Аёллик бахти (ҳикоя)\nАсосий Жаҳон насри Антон Чехов. Аёллик бахти (ҳикоя)\nЎқилди: 1 233\nГенерал-лейтенант Запупирининг дафн маросими. Марҳумнинг уйидан мотам мусиқаси ва қаттиқ-қуруқ овозлар янграрди. Хабар топган томошаталаб¬лар ҳар томондан югуриб келишган. Чиқариш маросимига ошиққанлар орасида Пробкин ва Свистков ҳам ҳозиру нозир. Иккови ҳам хотини билан бирга.\n– Марҳамат қилиб қолдиринг! – жаҳли чиқди Пробкиннинг. – Аслида аёллар кўпчилик орасида биринчи бўлиб туртинишади. Эркаклар бир нуқтага тикилиб тураверади, хонимлар эса қўлларини кенг қўйиб, бемалол туртиб кетаверишади, нима бўлса бўлсину, башанг либослари ғижимланмасин. Ғиринг деб кўр-чи! Аёллар бор жойда омад эшиги ҳамиша очиқ. Хонимлар ва аскарлар учун рақс кечалари ҳам бепул, ҳа, бир тийинга олишмайди. Ҳатто тан жазосидан ҳам осонгина озод қилишади… Қайси хизматлари учун деган савол туғилади. Пошша қиз рўмолчасини тушириб юборса, сен энгашиб олиб бер; у кириб келса, дарҳол ўрнингдан туриб, стулингни узат; чиқиб кетса, кузатиб қўй… Расм-русмни қара-я! Қандай бўлмасин, унга етиш, фараз қилайлик, бешинчи даражали мартаба соҳиби – менга ёки сенга бир умр карнай чалиш бўлса, бас. Ойимқиз эса ярим соатда юқори мартабали инсон билан йўлини топиб, никоҳдан ўтиб олади-ю, бир пасда олий зотли хонимга айланади. Борди-ю, мен княз ёки граф бўлиб қолсаму, бутун дунёни бўйсундирмоқни ихтиёр этсам, Шипка чўққисини забт этсаму, вазирлар ҳузурида бўлиб турсам, ўз паноҳингда асра, бирорта она сути оғзидан кетмаган Веренька ёки Катенька граф қаршисида пайдо бўлиб, этагини айлантиради, кўзини сузади – мана жаноби олиялари… Сен ҳозир губерня котиби… Бу мартабангни, айтиш мумкинки, қон ютиб қўлга киритгансан; сенинг Марья Фоминишнанг-чи? У нима учун губерня котибаси? Попнинг қизилиги учун осонгина амалдорнинг хотини ҳам бўлиб олди. Ажойиб хотин! Сен унга ишимизни бер, у сенинг ўрнингда келди-кетди хатларини ёзиб ўтиради.\n– Бағоят муҳимлик! Улар амалдорлар қаршисида қовоғи уйилганга ўхшаб туришади, бироқ бу билан ўзларининг дилни яйратгувчи оромижонликларини кўз-кўз қилишади. Турган-битгани қулайлик. Бизнинг доирадан бирорта қиз ёки хоним генералга ҳам бемалол бидир-бидир гапира олади, сен эса амалдор олдида ниманидир айтишга журъат ҳам қилолмайсан… Ҳа… Сенинг Марья Фоминишнанг тортинмасдан бирор амалдорнинг қўлтиғидан олганча у билан бемалол сайр қилади, сен ҳам ана шундай амалдорнинг қўлтиғидан тутиб кўр-чи! Қани, ол, уриниб кўр! Бизнинг уйимизда, остки қаватимизда қанақадир профессор хотини билан яшайди… Генерал, тушуняпсанми, лекин Анна биринчи ўринда туради. Шунинг учун ҳар доим хотинининг жеркинганини эшитасан: “Аҳмоқ! Аҳмоқ! Аҳмоқ!” Ахир, у оддий қишлоқ аёли-ку, мешчанлардан, лекин бунда ҳар ҳолда қонунийлик бор ва шундай бўлиши керак ҳам… Азалдан шунақа, ҳақ-ҳуқуқлари учун талашиб-тортишишади, аммо сен ноқонуний тарафини олиб кўр.\nЭҳ, биродар, у таъзиримни бера бошлаганда шунақа қизишиб кетдики, ўлишимга озгина қолди. Гапириб-гапириб, тўнғиллаб-тўнғиллаб, бирданига томдан тараша тушгандек кулиб юборди. “Бунақа гапиришни қандай эпладингиз? Бунча журъатни қаердан олдингиз? Таажжуб! Лекин буларнинг бари, дўстим, орамизда қолиши керак… Сизнинг қизиққонлигингизни тушунаман, бироқ хўп десангиз, сизнинг бундан кейин менинг уйимда қолишингиз ножоиз…”\nШаҳзода ҲАКИМОВА таржимаси


Қора лайлак — ekolog\nКўпчилигимиз Лайлак деганда чиройли оппоқ қушни тасаввур қиламиз. Аслида эса, хамма лайлаклар хам оппоқ рангда бўлавермайди, масалан юртимиз тоғли ҳуду\nдларида яшовчи қора лайлакнинг ранги жигарранг-қора рангда.\nУшбу лайлакнинг танасининг асосий қисмлари – қанотлари, елкаси, бўйни, думи жигарранг-қора рангда. Танасининг пастки қисми эса оқ. Боши, елкаси ва бўйни қуёшда яшил рангда товланади. Бўйи ўртача 90 сантиметр ва 1 метр ораси, оғирлиги 3 кг, қанотлари кентлиги ўртача 1,73-2 метр, тумшуқ узунлиги 18-19.5 см. Бошқа лайлаклар каби оёқлари, бўйни ва тумшуғи узун. Кўз атрофи патлардан холи. “Юзи”, тумшуғи ва оёқлари қизил рангда. Ёш лайлакларда эса тумшуқ ва оёқлари кулранг-яшил ва тана туси жигарранг.\nҚора лайлак ҳам бошқа лайлак турлари каби сув ва сув атрофи жониворлари билан озиқланадилар. Рационлари таркибига бақалар, балиқлар, ва хашоротлар киради.\nҚора Лайлаклар жуда кенг яшаш худудга эга – Ёз ойларида Хитой шимолидан Европада қадар катта худудда яшашади. Қишлашга эса Хиндистон, Покистон, жанубий Хитой ва Африканинг жанубий ҳудудуларига учиб кетадилар. Шунингдек Африканинг жанубида ўтроқ хаёт тарзини кечирувчи популяциялари хам мавжуд\nБизнинг юртимизда қора лайлаклар Нурота қўриқхонаси ҳудудидаги тоғларда, Угом-Чотқол миллий боғи ҳудудида ва шимолий Туркистон тизмаларида уялайдилар. Бошқа ҳудудлар устидан эса кузги ва баҳорги миграция давомида учиб ўтишади.\nҚора лайлак оқ лайлакка нисбатан кам учровчи хамда яширин хаёт тарзи сабабли кўзга камдан кам кўринувчи қушдир. Юртимизда ушбу Лайлак турининг бор йўғи 20 жуфтга яқини уялайди, кўчиш замонида хам бир неча ўн донадан кўп бўлмаган миқдори юртимиз осмонидан учиб ўтади. Учиб ўтиш даври февраль-март ойларида.\nҚора лайлак Европа мамлакатларида қалин ўрмонлар ичида яшаса, бизнинг юртимизда улар тоғли ҳудудларда учрайдилар. Уяларини ердан етиб бўлмас қояларга жойлаштирадилар. Диаметри 1 метр бўлган уяларини асосан қуруқ чўплардан, ўт ва лойдан ясашади. Апрель-май ойларида курк бўлиб тухум босишга ўтирадилар. 2-5 дона тухумини ўртача 32-38 кун босиб ўтирадилар. Бу даврда қушлар жуда эхтиёткор бўлиб уяларига келишдан аввал уя устида узоқ вақт парвоз қилиб уя атрофини кузатиб турадилар. Полапонларини тахминан 71 кундан сўнг мустахкам патларга эга бўладилар ва июль ойи охирларидан уяларини тарк этадилар. Жанубга учиб кетиш вақтлари август-сентябрь ойларида. Лайлаклар 3-5 ёшларида балоғатга етадилар, табиатда 18 йилгача, тутқунликда 31 йилгача яшайдилар.\nҚора лайлак табиий кам учровчи қушлардан бўлиб, дунёнинг кўп мамлакатларида – жумладан Ўзбекистонда хам Қизил Китобга киритилган. Лайлакларни табиий душманлари деярли йўқ. Асосий душмани эса одамзоддир. Қуш одамлардан қочади, одамларни уни яшаш ҳудудига кириб бориши оқибатида, қора лайлакларни яшаш ҳудудлари бориган сари камайиб бормоқда.


Муассасалар обод ва кўркам\nЭнди навбат – самарадорликка!\nМамлакатимизда халқ таълими тизимида ўтказилаётган ислоҳотлар натижасида шаҳримиздаги барча таълим масканида ўқувчилар ва ўқитувчилар учун замонавий шароит яратиш чоралари кўрилмоқда.\nШу кеча-кундузда давом этаётган қиш мавсумини муваффақиятли ўтказиш учун кўмир ва брикет захиралари ғамлаб қўйилган. Бунинг учун жами 70 миллион сўмдан ортиқ маблағ ажратилди.\nҲозирги пайтда барча мактабларда ўқув-лаборатория жиҳозлари, компьютер техникалари, ўқув дарсликлари ва методик қўлланмалар мавжуд. Бундан ташқари, мактабларнинг моддий-техник базасини мустаҳкамлаш, 11 йиллик умумий ўрта таълимга тўлиқ ўтилиши муносабати билан ўқувчиларни қамраб олиш меъёрининг ошиб кетиши кутилаётганига қарамасдан, 11-синфда ўқиш иштиёқида бўлган барча ёшларни мактабларга жалб этиш мақсадида ўқув масканларига янги бинолар ажратилмоқда. Жумладан, 1, 17, 23 ва 42-умумтаълим мактаблари ихтиёрига яқин атрофдаги касб-ҳунар коллежлари ва футбол мактаби бинолари берилди. 8 та мактабда қурилиш-таъмирлаш ишлари бажарилди. Хусусан, 1 та мактаб биносини янгидан қуриш, 2 та мактабда қўшимча бинолар бунёд этиш, 5 та мактабда 2018 йилги инвестиция ҳамда "Обод маҳалла" дастурларига мувофиқ мукаммал таъмирлаш ишлари олиб борилмоқда. Бу борада 78-мактаб учун 216 ўқувчига мўлжалланган янги бино ва қўшимча иншоотлар қурилди. 43-мактабда 240 ўринли, 72-мактабда 300 ўринли қўшимча бинолар қурилиб, фойдаланишга топширилди. Яна 5 та мактабда мукаммал таъмирлаш ишлари бажарилиб, таълим-тарбия тадбирларини замонавий талаблар асосида ташкил этиш учун шароит яратилди. Айни пайтда 32 ва 68-умумтаълим мактабларида спорт зали қурилиши давом этмоқда.\nЭҳтиёжга қараб собиқ 19-умумтаълим мактаби қайтадан ташкил этилди. 58-бошланғич мактаб умумтаълим мактабига айлантирилди. Янги ташкил этилаётган Мотрид ҳудудидаги маҳаллада 540 ўқувчига мўлжалланган замонавий мактаб биноси қурилмоқда. Маскан давлат дастури асосида янги жиҳозлар билан тўлиқ таъминланади.\nАлбатта, таълим масканларини зарур жиҳозлар билан таъминлашда муаммолар ҳам йўқ эмас. Таъминотдаги камчиликларни ички имкониятлар ҳисобидан ҳал этиш чоралари кўрилмоқда. Хусусан, 25 та мактабда стол-стул, ёзув тахтаси, шкаф ва лаборатория жиҳозлари етишмовчилигини бартараф этиш мақсадида фаолияти тўхтатилган ёки фаолияти қисқартирилган касб-ҳунар коллежларидан 1249 дона ўқувчи стол-стули, 66 та ёзув тахтаси, 7 та шкаф, 61 та ўқитувчи стол-стули, 32 та лаборатория жиҳозлари олиб берилди. Бундан ташқари, 496 миллион сўм маблағ ажратилиб, 61 та ўқитувчи стол-стули, 100 та ёзув тахтаси, 805 та ўқувчи стол-стули 62 та мактабга тақсимланди.\nТаълим муассасаларининг моддий-техник базасини мустаҳкамлаш, шароитни яхшилаш мақсадида жами 1 миллиард 723 миллион сўм маҳаллий бюджет маблағи ажратилди. Бугунги кунда 16 та таълим масканида ана шу маблағ ҳисобидан таъмирлаш ишлари олиб борилмоқда.\nКўрилаётган чора-тадбирларга қарамасдан айрим муаммоларнинг ҳал этилиши чўзилиб кетмоқда. Жумладан, шаҳардаги мактабларнинг 52 тасида жами 6 945 та ўқувчи стол-стули, 362 та ёзув тахтаси, 320 та ўқитувчи стол-стули етишмайди. Бу муаммони яна фаолиятини тўхтатган ва фаолияти қисқарган касб-ҳунар коллежлари ҳисобидан ҳал этиш чоралари кўрилмоқда. Шунинг ҳисобидан тез орада 2 288 та ўқувчи стол-стули, 250 та ёзув тахтаси, 210 та ўқитувчи стол-стули етказиб бериш кўзда тутилган. Бундан ташқари, мактабларнинг қамров кўламини камайтириш мақсадида 31 та мактабни мукаммал таъмирлаш, 1 та мактабни жорий таъмирлаш, 1 мактабни реконструкция қилиш режалаштирилган. Келгуси йили 6 та мактабда қўшимча бино ва иншоотлар қуриш, "Нурли йўл" маҳалласида замонавий мактаб биносини барпо этиш режамиздан ўрин олган.\nМуаллиф: Х. ҲОЖИҚУЛОВ, шаҳар халқ таълими бўлими мудири\n22.12.2018 92 № 102 Таълим


Ўзбекистонда қайси касб эгалари кўпроқ коронавирусга чалинган? Мутахассис изоҳ берди\nСанитария-эпидемиология назорати давлат инспекцияси бошлиғи Нурмат Отабековнинг маълум қилишича, коронавирусга чалинган ҳар битта шахс ҳақида тўлиқ маълумотлар жамланмоқда. Бироқ ушбу маълумотлар, жумладан, қайси касб эгалари кўпроқ касалликни юқтиргани 2020 йил якунида эълон қилинадиган статистик ҳисоботда кўрсатилади.\n«Мамлакатимизда коронавирусга чалинган ҳар битта шахс ҳақида тўлиқ маълумотлар йиғилади. Касалланганларнинг ёши, манзили, касб-кори, лавозими касаллик варақасида ёзиб борилмоқда.\nЛекин ҳозир бирон бир касб вакили йўқки, коронавирус касаллигига учрамаган бўлса. Шундай экан, биз агар тўлиқ статистик маълумотларни таҳлил қилиб кўрадиган бўлсак, кимки хавфости гуруҳига мансуб бўлса, ўша аҳоли қатлами орасида коронавирус касаллиги кўплаб қайд этилаётганини кўришимиз мумкин. Қайси касб эгалари кўпроқ касаллангани йил якунида эълон қилинадиган статистик ҳисоботда кўрсатилади ва эҳтиёжга қараб ушбу маълумотлардан фойдаланилади», дея Нурмат Отабековнинг сўзларини келтирмоқда Kun.uz мухбири.\nБош давлат санитар врачининг айтишича, хориждан олиб келинаётган ўзбекистонликлар карантинни меҳмонхоналарда ўтказишлари мумкин, фақат уларни қабул қиладиган меҳмонхоналар карантин талабларига риоя қилиш имкониятига эга бўлиши керак.\n«Республика махсус комиссияси Ўзбекистон шаҳар ва туманлари кесимида чартер рейсларида олиб келинадиган фуқаролар карантинни ўтказишлари учун меҳмонхоналар рўйхати шакллантирилган ва 10 кун учун нархлари белгиланган. Бу маълумотларни Соғлиқни сақлаш вазирлиги ҳамда Туризмни ривожлантириш давлат қўмитасининг расмий сайти ҳамда Telegram’даги Koronavirus Info каналидан топиш мумкин.\nЧартер рейслар орқали республикага кириб келаётган шахслар учун бу меҳмонхоналар рўйхати тақдим этилади. Хориждан олиб келинган фуқароларнинг хоҳишлари асосида истовчилар ушбу меҳмонхоналарга жойлаштирилади.\nЭнг асосийси, ушбу меҳмонхоналар карантин талабларига риоя қилиш имкониятига эга бўлиши керак. Демак, у ерда бўлиб турган шахсларни бир-биридан алоҳидалаш, қолаверса, қўриқлаш, ташқи муҳит билан мулоқотларини чеклаш асосий талаблардан биттаси ҳисобланади», дейди Нурмат Отабеков.\nЎзбекистонда айрим ҳудудларда сўралганларнинг 90 фоизи вакцина олишга тайёрлигини маълум қилди\nЎзбекистонда эмлаш жараёни уч босқичда ўтказилади\nНурмат Отабеков эмлаш жараёни кечикишига изоҳ берди


Super Mario Run ўйини доимий интернет уланишини талаб этади | Terabayt.Uz\nSuper Mario Run ўйини доимий интернет уланишини талаб этади\nМавлон Марасулов 10 Декабрь, 2016 19:31\nБундан бир неча ҳафта илгари афсонавий Super Mario Run ўйини жорий йилнинг 15 декабрь куни iOS платформаси учун чиқарилиши ҳақида хабар берган эдик. Куни кеча мазкур ўйин борасида бошқа тафсилотлар ҳам эълон қилинди.\nЖумладан, хабарда айтилишича Super Mario Run ўйинининг мобил версияси интернетга доимий уланишни талаб этар экан. Бу ҳақда ушбу ўйиннинг гейм-дизайнери ҳисобланган Сигеру Миямото Mashable нашрига берган интервьюсида маълум қилган.\nЎйиннинг хавфсизлигини таъминлаш ва уни қароқчилардан ҳимоя қилиш мақсадида муаллифлар шундай режимни танлашни маъқул кўришган. Бундан ташқари, интернет уланиши орқали ўйиндаги режимларни ҳам ўзаро (World Tour, Toad Rally ва Kingdom Builde) синхронлаш мумкин бўлади.


Аввал ўрганиб, кейин иддао қилмоқ лозим!\n30 Март 2022 15:05 739 Чоп этиш\n«Telegram» мессенжеридаги айрим каналларда Бош прокуратурада ўтказилган йиғилишга (кун тартиби акс этган ички ҳужжат нусхасини илова илова қилган ҳолда) суд раислари ҳам чақирилгани дастак қилиниб, бу ҳолат суд ҳокимияти мустақиллиги принципларига зид экани ҳақида иддаолар қилинмоқда.\nБилдирилаётган мулоҳазалардаги суд ҳокимияти мустақил, судьялар ҳар қандай ташқи таъсирлардан холи бўлиши шартлигига оид фикрларга қўшилмасликнинг иложи йўқ, албатта. Дарҳақиқат, шундай бўлиши керак ва бўляпти ҳам. Бироқ масала моҳиятини тушунмай, воқеликни нотўғри талқин этган ҳолда ҳиссиётгларга берилиб айтилган бошқа фикрларга наинки қўшилиб, балки тоқат қилиб бўлмайди.\nХусусан, бундай йиғилишларга “суднинг нима алоқаси бор?”, бунақа мажлисларда иштирок этилар экан, “...эртага оддий одамлар судга қандай ишонч билдиради?”, нима, ҳуқуқни муҳофаза қилувчи орган раҳбарлари “судьяларга ҳам топшириқ берадими?” мазмунидаги писандалар оддий ахлоқ меъёрларига риоя қилмай айтилиши, жуда юмшоқ айтгандай, одобдан эмас.\nҚайд этилган йиғилишда аниқ жиноят, фуқаролик, иқтисодий ёинки маъмурий иш муҳокама этилмагани кундай равшан. Хабарга илова қилинган ички ҳужжат нусхасида аниқ кўриниб турганидек, унда суд ва бошқа орган ҳужжатлари ижросини таъминлаш жараёнида юзага келаётган муаммолар ва уларни бартараф этишга оид масалалар муҳокама қилинган. Яъниким, такрор айтамиз, йиғилишда суд қарорлари қонунийлиги эмас, балки уларнинг ижросига доир масала ва унинг ечимлари хусусида бош қотирилган. Бундай муҳокамаларда бошқа мутасадди органлар қатори суд раисларининг иштироки суд ҳокимияти мустақиллги принципларига соя солмайди. Аксинча, пировардида, жамоатчиликнинг судга бўлган ишончини оширади. Чунки, суд ҳужжатларининг ўз вақтида ва сифатли ижросини таъминлаш одил судлов мавқеи билан бевосита боғлиқ масала. Қарор ижроси билан гўзал, деган гап бежиз айтилмаган, демакки, йўқ жойдан ваҳима кўтаришга асос йўқ.\nМаҳаллий ҳокимият йиғилишларига суд раислари таклиф этилиши ёхуд халқ депутатлари маҳаллий кенгашларида улар берган ахборот муҳокама этилиши баъзан учраб тургани рост. Бу ҳуқуқий маданиятга боғлиқ бўлиб, қонунчилик тарғиботини янада кучайтиш масаласи долзарблигича турганини кўрсатади. Умумманфаатга хизмат қиладиган бундай ишларга наинки ҳуқуқни муҳофаза қилувчи органлар масъул, балки жамиятда қонун устуворлигини таъминлашга бурчлиман деган ҳар бир фуқаронинг вазифасидир. Жумладан, прокуратурада ўтган йиғилиш ҳақида бонг урган муҳтарамлар ҳам. Иккинчидан, Судьялар олий кенгаши бу борада ҳаракатсизликка йўл қўяётгани ҳақидаги писандлар асоссиздир. Ўтган йилнинг ўзида судьялар дахлсизлигини таъминлаш, уларнинг фаолиятига ноқонуний аралашларнинг олдини олиш борасида Кенгаш раиси киритган тақдимномалари натижасида иккита жиноят, иккита маъмурий иш қўзғатилиб, айбдорларга тегишли жазо тайинланди. Шу йилнинг ўзида Кенгаш матбуот хизмати томонидан судьялар дахлсизлиги бузилиши эҳтимолини юзага келтирилаётган ҳолатлар бўйича уч марта баёнот берилди.\nБу борадаги ишлар изчил давом эттирилаётганига эса таъкид шарт эмас.


Erkin Vohidov. Dil tubiga cho’kkan lahzalar | Xurshid Davron kutubxonasi\nErkin Vohidov. Dil tubiga cho’kkan lahzalar\nMuallif Adib: O'zbek tarixi, adabiyoti va madaniyati 19.03.2015 izoh yo'q\nБир куни хонамизга орден таққан кекса бир одам кириб келди ва салом — аликдан сўнг: — Менга шоир керак, ичингизда ким шоир? — деб сўради. Нашриётнинг энг катта шоири Қудрат Ҳикмат эди. Лекин у кишининг чоллар билан суҳбат қуришга тоби йўқ эди шекилли, меҳмонга пойгакда ўтирган мени кўрсатиб, ана шоир, деди ва ўзи ўтирган стулни қарияга бўшатиб ташқарига чиқди. Қолганлар ҳам бирин-сирин чекиш баҳонасида хонани тарк этдилар. Қария стулга бафуржа чўкиб, муддаони баён қилди…\nДИЛ ТУБИГА ЧЎККАН ЛАҲЗАЛАР\nХотира дафтаридан парчалар\nМен айтиб турай, сен ёз!\n1960 йили мен эндигина университетни битириб, ёшлар нашриётида иш бошлаган эдим. Торгина хонада тўрт киши ўтирардик: уч муҳаррир ва мен – кичик муҳаррир.\nБир куни хонамизга орден таққан кекса бир одам кириб келди ва салом — аликдан сўнг: — Менга шоир керак, ичингизда ким шоир? — деб сўради. Нашриётнинг энг катта шоири Қудрат Ҳикмат эди. Лекин у кишининг чоллар билан суҳбат қуришга тоби йўқ эди шекилли, меҳмонга пойгакда ўтирган мени кўрсатиб, ана шоир, деди ва ўзи ўтирган стулни қарияга бўшатиб ташқарига чиқди. Қолганлар ҳам бирин-сирин чекиш баҳонасида хонани тарк этдилар. Қария стулга бафуржа чўкиб, муддаони баён қилди:\n— Гап бундай, ўғлим, ёшим етмишдан ошди, урушни кўрдим, Фарғона каналида ишладим, колхоз қурилишида қатнашдим. Кўрган кечирганларим ўзим билан кетмасин, мен айтиб турай, сен ёз. Айтаберсам катта рўмон бўлади.\nЁши улуғ, муҳтарам меҳмонга қандай баҳона қилишни билмай турган эдим, “рўмон” сўзи жонимга оро кирди. – Мен рўмон ёзмайман, — дедим афсус оҳангида — фақат шеър ёзаман.\n— Барибир эмасми, — дея эътироз қилди меҳмон – Биз китоб ёзадиганларнинг ҳаммасини “шоир” деймиз.\nХуллас, ўша куни орденли қарияни хурсанд қилолмадим. Минг узр ва баҳоналар айтиб кузатдим. Чолнинг ғамгин чеҳраси кўз ўнгимдан кетмайди. Мана бугун замонлар ўтиб ўзим дунёнинг аччиқ-чучугини тотиб кўргач ўша қариянинг эҳтиёжини сезиб турибман. Бирор қаламкашга, мен айтиб турай, сен ёз, дегим келади-ю, аммо мен қалбдан кечирган туйғуларни ким ўзимдек баён қилолади?\nИнсон умрида кўрган кечирганларини ёзиб чиқса яна битта умр керак бўлади. Ўйласам, ўтган фурсат оқиб кетган қум экан. Ботмонлаб қумдан мисқоллаб олтин олинганидек ҳаётинг мазмуни бўлган, сени инсон қилиб шакллантирган, дил тубига чўккан олтин лаҳзалар бўлар экан. Бундоқ бойликни фарзандларга мерос қилиб қолдирса арзийди. Яхши ният билан қўлга қалам олдим. Кўрганларим сиз ёшларга ибрат бўлсин, мен қоқилган тошларга сиз қоқилманг, дейман. Биз бош урган баланд деворларни, биз тўрт букилиб кирган паст эшикларни сиз кўрманг. Ўзга олам, ўзга даврон, озод ва обод Ватан сизники. Йўлингиз ойдин бўлсин.\nЎша йили қишда отамни Марғилонга МТС парткомига котиб қилиб юборишди. Қор аралаш ёмғир ёғиб турганда занжир ғилдиракли тракторга уланган тиркаманинг очиқ платформасига юкларимизни ортиб Олтиариқдан Марғилонга кўчганимиз эсимда. Онам, чақалоқ укам Элбурс трактор кабинасида, отам, амаким, яна бир-икки кузатувчилар очиқ платформага чиқишди. Йўлда тиркама ғилдираги ариққа тушиб юкларимиз ағдарилганини кўрганман. Ягона мебелимиз ҳисобланган шкаф – уни ўзбекча қилиб “ғаладон” дейишарди – лойга қорилгани кўз олдимда. “Ғаладон”ни эслаб қолганим сабаби шуки, мактаб ўқитувчилари бўлган отам, онам икковлари олган ойлик маошларини унинг тортмасида сақлар эдилар. Ким бозорга борадиган бўлса унга кўпинча, – пул ғаладоннинг тортмасида, деган сўз айтилар эди. Тортма қулфланмас, шогирдлар, жиянлар керакли пулни олиб бозор қилишар экан. Ўша – қишлоқча соддалик, тўғрилик, кенглик, ишонч муҳити мен эсимни таниб кўрган, билган, умрим бўйи юракда ҳавас билан асраган эзгу хотирадир.\nАстойдил ният қилган эканман, йиллар ўтиб ўзим оила қурганимда хонадонимизда шундай муҳит қарор топди. Бунга мингдан минг шукрлар қиламан.\nХуллас, қирқ биринчи йил охирларида қишнинг қор аралаш ёмғири остида биз Олтиариқдан Марғилонга кўчдик. Ўша лойли йўл, тунд об-ҳаво, куппа кундузги ярим қоронғилик руҳиятимда оғир таассурот қолдирган.\nАйниқса отамнинг шалаббо бўлган пальтоси, лой теккан юзи кўз олдимдан кетмайди. Урушдан оғир ярадор ва хаста бўлиб қайтган отам қирқ олтинчи йилда айнан ўпка шамоллаши касали билан оламдан ўтди.\nҲамма буни урушдан кўрса ҳам мен ўз гўдак хаёлимда ўрнашиб қолган ўша кўчиш воқеасидан кўраман. Отам ўшанда ўпкани совуққа олдирган деб ўйлайман. Ўйлайману ўз ўзимга савол бераман. Шундай об-ҳавода кўчиш шартмиди? Соддаликмиди, ватанпарварликмиди, ё партиявий топшириқни бажариш заруратимиди бу? Яъни халқ бошидаги азалий қулчиликнинг шакли-шамоилимиди?\nМарғилон. Кенг дала баҳор чечаклари билан қопланган. Янги кўчиб келган ишчилар учун қурилган қатор ёғоч уйлардан МТС биноси кўриниб турарди.\nБир кун болалар билан ялангоёқ ўйнаб юриб у бинога бориб қолдик. Бир тўп одамлар орасида гаплашиб турган дадамни кўриб севинчим ичимга сиғмай қичқирганча унинг олдига югуриб бордим. Дадам эса мен томонга ўгирилиб, зарбба билан: “Почему босяком?” деди. Ўша кунгача уйда ҳам, кўчада ҳам бир оғиз русча сўз ғулоғимга кирмаган эди.\nТабиийки, тушунмадим. Қўрқиб уйга қочдим. Ўша аччиқ зардали сўз қулоғимга ўрнашиб қолди. Болалар билан урушиб қолсам уларнинг сўкишига жавобан мен ҳам “Почему босяком?” деб юрганман.\nЎшанда мен болакай парткомнинг ўғли ялангоёқ юрмаслиги, маданий оила фарзанди сифатида русча гаплашиши кераклигини қаёқдан билай?\n“Почему босяком”нинг маъносини тушунгунимча йиллар ўтди. Лекин ўша кунги ҳолатнинг моҳиятини англаш учун умр керак бўлди.\nҲаётнинг биринчи зарбаси\n1962-йилда мени бир гуруҳ ноширлар қаторида Боку ва Ереванга, Озарбайжон ва Арманистон нашриётчилари билан тажриба алмашиш учун сафарга юборишди. Кавказнинг сеҳрли манзаралари, денгизу тоғлари мени лол қолдириб, бир туркум романтик руҳдаги шеьрлар ёзган эдим. Айниқса, ғазалларини жондан севиб қолганим Муҳаммад Фузулийнинг мармар сиймосини Бокуда кўриб чексиз ҳаяжонга тушганман. Ўшанда бамисоли ўз-ўзидан қуюлиб келган “Фузулий ҳайкали қошида” шеьри мен учун ҳали-ҳамон қадрлидир.\nЎшанда мен мумтоз шоир шеьрларига маҳлиё бўлиб, ўзим ёзган сатрлардан ўзим завқланиб юрганимда, бу шеьр менга талай кўргиликлар келтиришини ўйлабмидим?\nШеьр “Ўзбекистон маданияти” газетасида босилгач кўп ўтмай Ёзувчилар уюшмасининг йиғинида ушбу даргоҳ раҳбарларидан бири мени аёвсиз танқид остига олиб, шеьрларимни сиёсий тутуриқсизликда, ёт ғояларни тарғиб қилишда, пессимизм ва яна аллақанча мен тушунмаган “изм”ларда айблади. Танқид марказида “Фузулий ҳайкали қошида” турди. “Бизлар, — деди нотиқ, — ёш шоирни Кавказга сафарга юборганимизда у Боку нефтчиларининг қаҳрамонлик меҳнатидан илҳом олиб, кўкка бўй чўзган нефт қурилмалари ҳақида залворли шеьрлар ёзар, деб ўйлаган эдик. У бўлса аллақайси шоирнинг кўз-ёшларини шеьрга солибди. Партия шоирлар олдига улкан вазифалар қўйиб турганда, бундай ижод намуналарини ёзиш ўтакетган маьсулиятсизликдир!” Ўшанда гулдурос қарсаклар билан қарши олинган оташин бу нутқ Ёзувчилар уюшмаси деворларидан ошиб, компартия ва комсомолнинг баланд минбарларига кўтарилди. Аввал менинг исмим комсомол сьездида маьрузага тушди, сўнг Ўзкомпария котибининг пленумдаги нутқида тилга олинди. Барча танқиднинг мазмуни ўша Ёзувчилар уюшмасидаги дашномнинг ўзи эди. Ёш умидли шоир бўлиб юрган йигит бир лаҳзада буржуа ғояларини ташувчи ёт унсурга айланиб қолдим. Менинг изтиробли, аламли, ички исён билан тўлиб тошган кунларим бошланди.\nҲар балонинг дафьи бор, ҳар зарарнинг нафьи бор, дейдилар. Юқори даргоҳларнинг ғазабли наьраси акс-садо бериб, элдан менга эьтибор, ҳамдардлик бўлиб қайтди. Танимаганлар таниди. Бирор шоирни ҳалқ ичида машҳур қиламан, деган ҳукумат унга мақтовлар ёғдириб тарғиботлар қилмасин, балки аёвсиз дўппосласин экан. Айниқса, шўро давридаги каби эл назаридан қолган ҳукумат учун бундай тескари тадбир айни муддао бўлар экан.\nШундай қилиб менинг ҳеч ким танимаган номим миш-мишлар қанотида элга тарқалди, биров ўқимаган шеьрларим қидириб топиб ўқиладиган бўлди. Ахир Ўзкомпартиянинг мафкура котиби ўзи олий фирқа минбаридан тилга олиб турса мен машҳур бўлмай ким машҳур бўлсин? Менга томон йўналтирилган қудратли зарба бамисоли митти қушга қарата отилган замбарак эди. Бу зарба ҳар жиҳатдан менга фойдали бўлди. Аввало мени элга танитди, ўз юртимда ва қардош ҳалқлар ичида дўст ва ҳайриҳоҳларим кўпайди. Ўзим ҳушёр тортиб, ёшлик, ҳаваскорлик қобиғини тезроқ ёриб чиқишим учун ҳам бундай “совуқ сув”нинг фойдаси бўлди.\nАслида бизнинг устимизга етиб келган қора булутларнинг туғилган макони Москов шаҳри эди. Шўро раҳбари Никита Хрушевнинг бир гурух янгича фикрловчи ижодкорларга минбарни муштлаб қилган дардағаси, мафкурада мен сталинчиман, дея ўшқирган овози Тошкентда ҳам акс-садо берган эди. Московдаги каби бу ерда ҳам адашган ёш ижодкорларни топиб танбеҳ бериш керак эди. Шу талабга “лаббай” деб жавоб берган ўзимиз бўлиб чиқдик.\nБу тарихни эслашдан мақсад зинҳор ўзимни ўтмиш жабрийдаси қилиб кўрсатиш эмас. Шукрки, ўттизинчи ёки эллигинчи йилларнинг довуллари бизнинг бошимизга келмади. Давр бошқа, муҳит бошқа эди. Ҳаётнинг илк зарбасидан омон чиқдик, лекин синовлар ҳали олдинда эди.\nТахтапулдан чиқиб кунчиқар томонга бирор чақирим юрмасдан кенг дала ва боғлар бошланарди. Биз ёз бўйи билқиллаган иссиқ тупроқни ялангаёқ босиб, олмазор, узумзорларда ўйнар, полизлардан ҳандалак, қовун-тарвуз узиб, ёриб ердик, ариқларда чўмилардик.\nТошкент аҳлининг кўпчилиги ёзда дала ҳовлисига кўчиб кетар, кеч кузгача меҳнат қилиб қишликни ғамлаб қайтарди.\nҲозирги кичик ҳалқа йўл билан Уста Ширин кўчаси оралиғида қариндошларимизнинг боғлари, полизлари бўлар, баҳорги қулупнай мавсумидан то кузги хазончинаккача, ҳам ҳашар, ҳам ошар деганларидек, у ерлардан қадамимиз узилмасди. Ёнғоқ қоқиш ва териш борми, тутга чиқиб шох силкитишу тут тагида чодир тутиб туриш борми, ҳаммаси бизнинг бўйнимизда, ўйнаб-яйраб бажарар эдик.\nКекса тут шохлари бизга ҳам топ-аттракцион, ҳам люкс ресторан эди.\nЎша болалик кунларимни эсласам димоғимга жийда гулининг ҳиди келади. Дала ҳовлининг эшиги ёнида ўсган бир туп жийдадан атрофга ширин бўй таралар, унинг тагидан нари кетгим келмасди.\nЎттиз еттинчи йилнинг “қама-қама”сида кунлардан бир кун Олтиариқ тумани прокурорига махфий конверт келади. Конверт ичида судья Карим Сахибоевни қамоққа олиш тўғрисида ордер бўлади. Прокурор ўз дўстини, яъни менинг тоғамни бу гапдан огоҳ қилади ва тунги поезд билан Тошкентга жўнатиб юборади. Эртаси куни ўзи қамоққа олинади.\nМен бу улкан гавдали одамни биринчи бор 1956 йилда кўрганман. Маҳкам ака Сибирнинг қаҳратонларини кўриб, Магадан, Воркута лагерларида соғлиқдан айрилиб қайтган эди. Бизникига ҳарсиллаб-гурсиллаб, оёғини зўрға судраб келар ва айвонга ўтириб сув сўрарди. Чўмичда эмас, пақирда олиб кел, дерди.\nҲозир энди фикр қилсам, у шўрлик исканжа азобларида минг дард қатори қанд касаллигини ҳам орттирган экан.\nМустабид тузумнинг қурбони бўлиб тирик вайронага айланган бу инсон ўз бошидан кечирган антиқа ва даҳшатли воқеаларни менга сўзлаб берарди.\nМаҳкам акани Фарғона ҳибсхонасига қамагач уни сўроқ қилиш ўрнига олдига бир варақ оқ қоғоз қўйиб, шундай дейдилар: “Ўзинг прокурорсан, бизнинг ишимизни биласан. Сени қийноққа солиб ўтирмайлик. Халқ душмани эканингни бўйнингга олиб, иқрорномани ўзинг ёз.\nЗамон сиёсатини тушунган Маҳкам Каримбоев шундай мазмунда иқрорнома ёзади: “Мен ҳақиқатдан ҳам колхоз тузумига қаршиман, халқ душманиман. Бунинг исботи шуки, колхознинг элликта тракторини жарликка кўмдириб юборганман…”\nТутқун прокурор албатта бундай “иқрорнома”га бирор оқил инсон ишонмаслигини билган. Биринчидан, ўша замонда колхозда элликта трактор нима қилсин! Иккинчидан, яқин атрофда жарликнинг ўзи йўқ. Учинчидан, трактор игна эмаски, элликтаси кўмиб юборилса-ю биров тополмаса.\nЎшанда айбим текширилар, адлия тизимида бирор эсли одам бордир, деб ўйлабман. Адашган эканман, — дерди Маҳкам ака, — Бундай тизимнинг ўзи йўқ, адолат эса отиб ўлдирилган экан. Ўзим тўқиган бетайин гуноҳ билан ўн тўққиз йил маҳбуслик азобини чекдим.\nБу сўзларни эшитганда мен биринчи курс талабаси эдим. Менинг ёш кўнглимга ғалаён солган, содда хаёлларимни ағдар-тўнтар қилган бу дардли ҳикояни эсласам ҳали ҳануз вужудим ларзага келади.\nБир отим нос хумори\nЭски шахарнинг Коҳота маҳалласида турардик. Девор қушнимиз боғдор эди. Шаҳар ташқарисидаги каттагина дала ховлисида ёз бўйи мева, сабзавот етиштириб, рўзғордан ортганини бозорга чиқарар, ундан ҳам қолса Сибир томонларга олиб бориб пулларди. Ўзи бениҳоя меҳнаткаш, тиниб тинчимаган одам, хотини ҳам саранжом-саришта, режали аёл эди. Шаҳар ховлида мол, қўй, товуқ боқишар, Тошкентда биринчилардан бўлиб иссиқхона қурган шу оила бўларди. Бу хонадонда ҳамма вақт хам нарса бор, кимга нима керак бўлса, боласини Болтабой аканинг уйига югуртирар эди.\nБир кун ишдан қайтаётсам, Болтабой ака эшиги тагида бошини чангаллаб ўтирибди. Доим қувнок, ҳаракатчан бу одамни ҳечқачон шундай ахволда кўрмагандим. Салом бериб ҳол-аҳвол сўрадим.\n— Э, нимасини айтаман! Новосибирга мева-чева юборган эдим. Сотишга қўйган шеригим телеграмма юборибди. Чекадиган носи қолмаган эмиш. Эртага нос етказсанг етказдинг, бўлмаса олма-анорингни ташлаб кетаманг, дебди.\nБу гап менга нашьа қилди. Ўзимни кулгидан тўхтатолмадим.\n— Кулма, ука. Битта банги носкаш хонумонимга ўт қўймоқчию, сен куласан. Энди мен бошимдан ошиб ётган ишларни йиғиштириб ўша нос жиннисининг хуморини ёзишим керак. Эртага укамнинг никоҳ тўйи бўлмаса ҳам майли эди…\nШу пайт ҳаёлимга бир фикр келди. Ҳожатбарор бу инсоннонг ҳожатини чиқарсам дедим:\n— Ғам еманг, Болтабой ака, Новосибирга нос олиб бориш бўлса, мана мен тайёрман. Эртага шанба, индинга якшанба. Зарур ишим йўқ, сайр қилиб келаман.\nҚўшнимнинг чеҳраси ёришиб кетди:\nРаҳмат, барака топ, ука. Сенинг ҳам тўйингда хизмат қилай.\nШундай қилиб эртаси тонгда самолёт чиптаси билан бир халта нос қўлимга тегди ва мен “ҳаё-ҳай, Новосибир, қайдасан,” деб учиб кетдим.\nТайёрадан тушиб таксида тўғри шаҳар бозорига кетдим. Тошкентнинг олтин кузидан чиқиб росмана қаҳратон қишга келибман. Қор босган қарағайзор йўллардан ўтиб бозорга келганимда совуқнинг забтини сездим. Йигирма-ўттиз даражадан кам эмас.\nШахар бозори кўзимга Эски Жуванинг кичик бўлимидек туюлди. Негаки, пештахталар ёнида беқасам тўн ё қора чопон кийган кўпгина водийлик юртдошларимни кўрдим.\nЎша лаҳзада мен кўрган манзара умрбод эсимдан чиқмайди. Совуқда қақшаб тургвн мусофирларнинг бирортаси ҳам эгнига поча пўстин, бошига қулоқчин киймаган, иссиқ юртда қандай юрган бўлсалар шундай холда келган эканлар. Тўн остида юпун яктак, бошда дўппи, минглайга шоҳи қийиқчи боғланган, кўкраклар очиқ, оғиздан чиққан ҳовур соқол-мўйловларни, жундор яғринларни оппоқ қировга кўмиб, шўрликларни тайёр қорбобога айлантирган эди. Болтабой аканинг шеригини зўрға топдим. Жонузоқ дегани чўтир, чўлоқ, баджаҳл одам экан, мени ким юборганини эшитдию бозорни бошига кўтариб сўкакетди. Умримда бунақа хунук, ахлоқсиз ва бунақа бадиий ёрқин, ташбиҳларга бой сўкишни эшитмаганман. Ўша онда хаёлимдан кечди: агар сўкиш саньат бўлса, шу одам буюк классик бўлар эди.\nБоғдор қўшним тайинлаганди. Жонузоқни кўришинг билан энг аввал қўлига носни тутқаз, ўзингни кейин таништирасан, деганди. Шеригининг феьлини билган экан. Мен дарҳол хатони тўғрилаб носни узатдим. Жонузоқнинг овози ўчди. Бир кафт носни тил тагига ташлаб, тунука пақирга лой чаплаб ясалган қўлбола манқол ёнига чўкди, кўз юмганча қўлларини иситди. Ҳалиги бақириққа йиғилиб келган бозорчилар тарқалиб кетгунча кўз очмай, чурқ этмай ўтирди. Мен ҳам унинг чўтир башарасига тикилиб ўтирдим. Кўз олдимда бу хунук, бефайз башарага аста-секин қон югуриб, лаблар асабий титрашдан тўхтади, бўртиб чиққан томирлар жойига келди, ёноқларга нур таралиб дақиқалар ичида махлуқий турқ инсоний чеҳрага айланди. Жонузоқ кўз очганда у энди бошқа Жонузоқ эди. Пештахта остига носни туфлаб ўрнидан турди, менга ҳижолатомуз табассум билан, келинг, ука, кўришиб қўяйлик, деди ва қучоғини очди.\nЎша куни мен саноқли соатларда айни пишиқчилик фаслининг қаҳратонга алмашганини, сонияларда бир инсоннинг тамоман бошқа инсонга айланганини кўрдим. Бундай синоат учун минглаб чақиримга парвоз қилсанг арзийди.\nЭртасига шаҳарни айландим, Обь дарёси бўйларида ёлғиз кездим. Минг йиллар нарисида шу дарё соҳилларида умргузаронлик қилган олис аждодларим билан хаёлан суҳбатлашдим. Дарё менга уларнинг қўшиқларини айтгандек бўлди. Тўрт юз йил нарида Бухородан кўчиб келган, шу яйловларда мол ҳайдаб юрган ватандошларим билан ғойибона сўзлашдим…\nБу воқеа 1962 йил ноябр ойида юз берган бўлса, шундан буён эллик йил яшаб дунёнинг ярмини кездим. Ватан соғинчи нима эканини кўп бор ҳис қилдим. Юртимнинг бир тишлам иссиқ тандир нонига, карсиллаган бир шингил узумига , бир тилим қовунига зор бўлсам, ҳар гал ўша Жонузоқ ёдимга келади, унинг кўзига дунёни қоронғу қилган бир отим нос хуморини эслайман.\n1963 йил Хоразм учун омадли келган эди. Пахтадан мисли кўрилмаган ҳосил кўтариб “Машъал” номини олган, мамлакатга донг таратган эди. Декабрнинг қорли, аёзли кунларида вилоятнинг ҳосил байрамида қатнашиш учун Ёзувчилар уюшмаси топшириғига кўра (у вақтларда ёзувчиларга ҳам топшириқ бериларди) шоир Шуҳрат, унга ҳамроҳ ва ёрдамчи бўлиб камина Урганчга келдик. Ўшанда мен илк бор таниқли адибга бўлган эл ҳурмати, мухлислар меҳрини кўрган, ҳавас қилган ва кўнглимда, киройи шоир бўлсанг Шуҳрат акадай шоир бўл, деган фикр кечган эди.\nХоразмда бир хафта қолиб кетдик. Тантаналар ўтгандан кейин ҳам мухлислар Шуҳрат акани Тошкентга юборишмади. Ҳар куни зиёфат, шеърхонлик, тонготар ширин суҳбатлар…\nБизнинг бош мезбонимиз вилоят ёзувчилар уюшмаси раҳбари, овчи, ов мавзусида кўп ҳикоялар ёзган Раҳим Бекниёз бир кун эрталаб Шуҳрат акага қўшоғиз милтиқ олиб келди. – Бугун овга чиқамиз, – деди у, – айни мавсумда келдингиз, ўрдак, қашқалдоқ, каклик ёғилиб кетган.\nЭски “виллис”ни миниб йўлга чиқдик. Шуҳрат ака, Раҳим Бекниёз ов қиладиган, Эркин Самандар билан мен йиғиб қопларга соладиган бўлдик.\nЎша кечаси қор жуда қалин ёққан экан. Тиззадан қор кечиб ярим кун ов қидирдик.\nЎрдак, қашқалдоқ у ёқда турсин, бедана ҳам кўринмади. Шуҳрат ака Раҳим Бекниёзга ҳазил қилди: – Ёғилиб кетди деганинг қор экан-да? Эркин Самандар устознинг ҳазилини давом эттирди: – Биздан нима отдинг, деб сўрасалар, қорда одим отдик, деймиз.\nШундай қилиб, бизлар учун тушлик тайёрланган қароргоҳга оч қорин ва бўш қоплар билан қайтдик.\nХоразмликлар меҳмоннинг кўнглини олиш учун нималар қилмайдилар! Овимиз бароридан келмаганини эсдан чиқариш учун мезбонлар бир ажабтовур мерганлик мусобақасини ўйлаб топдилар. Овдан тежалган ўқларни ичкиликдан бўшаган шишаларга отадиган бўлдик. Ўйин шарти шуки, ким ўн қадамдан шишани урса, тўла бир қадаҳ мукофот олади.\nБиринчи бўлиб мерганлик маҳоратини қирқ йиллик овчи Раҳим Бекниёз кўрсатадиган бўлди. Узоқ вақт мўлжалга олди. Бир неча марта милтиқни тушириб, қўлларини осмонга кўтариб, эй худо, шарманда қилма, деб пичирлаб дуолар ўқиди. Ниҳоят тепкини босганда варанглаган овоз таралдию, шиша ўрнидан қимирламади. Овчи афсус-надоматлар билан четга ўтди. Қарангки, жанг-жадаллар кўрган, “Шинелли йиллар” романининг муаллифига ҳам омад кулмади. Шуҳрат ака совуқни айбдор қилиб қўл силтаб уйга кириб кетди. Навбат каминага келди. Умримда милтиқ тутмаган эдим. Кўзимни юмиб тепкини босдим. “Тепки” деб бекорга айтилмас экан, қўндоқдан тепки еб қорга йиқилдим. Лекин омадни қарангки, шиша чилпарчин бўлди. Мезбонлар “ура” садолари билан мени табрикладилар. Қарсаклар остида қадаҳни бўшатдим. Ўша куни ғалаба менда кетди. Отган ўқларимнинг барчаси нишонга тегди. Нечанчи қадаҳ мени қулатди, эслолмайман. Эрталаб бошда оғриқ, лекин кўнгилда “ғолиблик” қувончи билан уйғондим. Нонушта вақтида Шуҳрат ака менга айтган сўзлар ҳали ҳамон эсимдан чиқмайди: – Содда бўлмай қол. Ўн қадамдан сочма ўқ билан шишани уриш эмас, урмаслик учун ҳунар керак. Дўстларимиз бизни ҳурсанд қилиш учун ҳаракат қилишди. Омад келди, деб йиқилгунча ичасанми?\nКечаги ғурур, кўтаринкиликдан асар ҳам қолмади. Ўзимнинг алданиб ҳаммага кулги бўлганим алам қилди. Руҳиятимдаги ўзгаришни сезган Шуҳрат ака бироз юмшади: – Булар-ку ўз дўстларимиз. Ҳали сени мақтайдиган, юзма-юз қуйиб берадиган, дўст бўлиб душманнинг ишини қиладиган ошналаринг кўпаяди. Ўшанда хушёр бўл. Шуни билиб қўйки, шоирни адойи тамом қиладиган нарса “балли-балли” билан қарсак бўлади.\nБу аччиқ сабоқ умрим йўлларида менга асқотди.\nИжодкор деган номга муносиб ҳаёт кечирган, юриш-туришда ҳам, одамгарчиликда ҳам ҳаммамизга намуна бўлолган устознинг ўгитларини миннатдорчилик билан эслайман\n(Tashriflar: umumiy 459, bugungi 1)\nTeg(lar) Erkin Vohidov\nMuhayyo Rustam qizi. She’rlar


Москвада тошкентлик одамфуруш ушланди\n01 декабр 2020, Тошкент вақти: 14:20\n29 яшар Тимур исмли Ўзбекистон фуқароси соғлом қизни Россияга алдаб олиб бориб¸ унинг ички аъзоларини сотиш эвазига катта пул ишлашга уринган пайтда қўлга олинди.\n- Айбланувчи Тимур ўз модели Каринани 50 минг еврога сотмоқчи бўлди. У харидорга соғлом инсоннинг ички аъзоларини олишни таклиф қилди, дейди Москва шаҳар жануб-ғарбий округи Ички ишлар бошқармасининг Информация ва жамоатчилик билан алоқалар гуруҳи нозири¸ милиция майори Ирина Юрьева Озодлик билан суҳбатда.\nТимурга нисбатан Россия Федерацияси Жиноят кодексининг одам савдосига оид 127-моддаси бўйича жиноий иш қўзғатилган.\nБу моддага мувофиқ айбланувчи 3 йилдан 10 йилгача озодликдан маҳрум этиши мумкин.


Жиззахда 12 яшар қиз ўз жонига қасд қилди. Онаси мактабни айбламоқда(ВИДЕО)\n06 март 2021, Тошкент вақти: 12:55\nЗомин туманидаги 50-умумтаълим мактаби\nЗоминлик она Шаҳодат Ҳайдарова қизининг ўз жонига қасд қилишида ўқитувчиларни айбламоқда\nМактаб психологларининг Озодликка айтишича, иқтидорли ўқувчининг ўз жонига қасд қилишига синф раҳбари томонидан яккалаб қўйилиши сабаб бўлган.\nОна ўқитувчини айбламоқда\nОнанинг айтишича, қизининг ўз жонига қасд қилишига унинг синф раҳбари Раъно Қодированинг хатти-ҳаракатлари сабаб бўлган.\n- Синф раҳбари қизимни ёмон кўриб қолган ва бунга мен сабабчиман. Чунки, мен синфдаги ота-оналар кенгаши раисиман. Ўқитувчи синфдан жуда кўп пул йиғарди. Мен бу пул йиғишларга қарши бўлдим. 2018 йилда синф ремонти учун 520 минг сўм йиғиб берасизлар, деди. Ота-оналар ҳам, мен ҳам қарши бўлдик. Мен ремонтга кетадиган краскаю оҳакларни ўзимиз олиб келиб, ҳашар йўли билан ремонт қилиб берсак бўлмайдими дедим. Лекин бу гапимнинг боламга зарари тегишини билмаган эдим.\nШаҳодат Ҳайдарованинг айтишича, шундан сўнг синф раҳбари томонидан унинг қизини таъқиб қилиш бошланган:\n- Ўқитувчиси очиқдан-очиқ қизимни бошқа болалардан ажрата бошлади, қизим билан дўстлашмасликни айтиб, қизимни синфдошларидан яккалади. Синф раҳбаримиз, ўртоқларим мени ёмон кўради, деб йиғлайверди. Кейин қизим мактабга бормайман, деб туриб олди. Ўқув йили бошида уч ой мактабга бормади, мен эса уни зўрлолмадим. Шу икки ой давомида битта ўқитувчиси ҳам нега мактабга бормаяпти деб сўрамади.\n“Психологлар қизингизда суицидга мойиллик бор дейишди”\nОна шундан сўнг мактабга бориб бу ҳолатни ўрганишларини, қизининг синфини ёки синф раҳбарини ўзгартириб беришни илтимос қилган:\n- Ҳеч ким эътибор қилмади. Ўқитувчига чора кўрилмади. Вилоят Халқ қабулхонасига бордим. Прокуратурага чиқдим. Кейин синф раҳбари, мактаб раҳбарлари ҳаммаси мени ўртага олди-да, аризангизни қайтариб олинг, бўлмаса ўзингизга яхши бўлмайди, деди. Кейин мактаб психологлари келишди. Улар бола билан суҳбатлашиб, анча ёрдам қилишди. Суицидга мойиллик бор, эҳтиёт бўлинг, дейишди. Лекин мактабдаги муҳит яхшиланмади. Болам кун сайин сўлиб борди. Психологлар прокуратурани суицид эҳтимоли борлигидан огоҳлантиришди.\n“Терговчи ўзгарганидан кейин иш тескарисига қараб кетди”\nШаҳодат Ҳайдарова туман прокуратурасига мурожаат қилганини аввал суриштирув яхши бошланиб, иш бошқа терговчига ўтганидан сўнг, вазият ўзгарганини айтади:\n- Бошқа терговчи менга жиноятчига қарагандай қаради. Менинг боламни ҳимоя қилиш ўрнига мени жиннига чиқармоқчи бўлишди, оналикка нолойиқ деб топишмоқчи бўлишди. Мактаб директори ўринбосари мени оналикка нолойиқ деб, кўрсатма, беряпти. Директор менга айтяпти, тепадан шундай буйруқ бўлган, Зоминдан суицид ҳолати чиқиши мумкин эмас. Унинг мажлисда бу ҳақда айтганларининг аудиоёзуви бор менда.\n“Болага нисбатан ноҳақлик бўлган”\n50-мактабнинг исми сир қолишини сўраган психологларидан бирининг айтишича, у Эъзозахон Сиддиқова билан суҳбатлашганда, ҳақиқатан ҳам ўқувчи қиз уни синф раҳбари яккалаб қўйганини, ҳамма нарсадан кўнгли совиб мактабга боргиси келмаганини айтган:\n- Эъзозахон билан биз мактабнинг икки психологи жуда кўп суҳбатлашдик. У тадбирларда, байрамларда қатнашиб шеър айтгиси келганини, рақсларга тушмоқчи бўлганини, лекин синф раҳбари уни четлаб қўйганини айтди. Унинг беш йўналиш бўйича иқтидори борлигини аниқладик. Икки йил давомида ўқувчининг яккаланиб қўйилиши унинг руҳиятига салбий таъсир қилган, бу яккалаб қўйишлар охири йиғилиб-йиғилиб, ўзининг жонига қасд қилишгача олиб келганига, биз психологлар, амин бўлдик. Болага нисбатан ноҳақлик бўлган.\nПсихологнинг айтишича, бола уч ой давомида мактабга келмагани ҳақида на синф раҳбари, на мактаб раҳбарияти уларга хабар берган:\n- Халқ таълими бўлимидан Райимқул Маликов апрелнинг охирида мактабга келганида, биз психологлар боланинг уч ой давомида ўқимаганини ўшанда билдик. Шу пайтгача синф раҳбари ҳам, маънавиятчи директор ўринбосари ҳам бизларга мурожаат қилмаган. Мактаб директори, мана синф раҳбарини алмаштирдик, деган сохта буйруқни кўрсатиб, ҳаммани алдади. Қизнинг онаси ҳам сизларни овора қилибман, деб узр сўради.\nПсихологнинг айтишича, ўқувчи май ойида дарсга келганида қоғозда ишдан олинган, лекин амалда ишлаётган синф раҳбари томонидан яна бошқалардан ажратиш бошланган:\n- 20 май куни Эъзозахон бир дугонаси билан синфдан ташқарига чиқиб кетганда, синф раҳбари келиб ўқувчиларни эртага Зомин қўриқхонасига сайрга олиб боришини, бу ҳақда Эъзозахонга айтмасликни тайинлайди. Эртаси куни у мактабга борса, синфдошларидан 3-4 нафари бор, холос. Улар қайтиб келганидан сўнг синфдошлари Эъзозахонга сайрни мақташади ва уни чақирмасликни синф раҳбари тайинлаганини айтишади. Шундан сўнг, ўқувчи синф раҳбарим алмашмабди, мени яккалашда давом этяпти, деб яна тушкунликка тушиб қолди. Биз яна бориб, уйида суҳбатлашдик. Ўшанда суицидга мойиллиги кучли эди. Онасига эҳтиёт бўлишни тайинлаб келдик. Прокуратурани огоҳлантирдик.\nТерговчи ўзи айтган нарсани ёзиб беришимизни талаб қилди\nПсихологнинг айтишича, Зомин туман прокуратурасининг Шаҳодат Ҳайдарова аризаси бўйича иш олиб бораётган терговчиси ўзгаргач, ўқувчининг суицид содир этишига нималар сабаб бўлгани ўрганилмасдан, аксинча босим кучайган:\n- Терговчи ўзгардию, биз психологларни яна чақиртирди. Ўқувчининг нима учун суицид қилганига қизиқмади ҳам. Бизга диктовка қилиб, ўқитувчилар қизнинг онасига қарши кўрсатма берган, сизларнинг кўрсатмаларингиз уларга қарши ёзилган, шуни ёзиб бер, деяпти. Биз ёзмадик ва прокуратура терговчисининг бу хатти-ҳаракатидан норози бўлиб, Халқ қабулхонасига ариза ёздик.\n“Зоминдан нохуш хабар чиқмаслиги керак”\nШаҳодат Ҳайдарованинг иддао қилишича, айни пайтда бу ишни бости-бости қилиш ва қизини ўз жонига қасд қилмаган қилиб кўрсатишга ҳаракат бўлмоқда:\n- Мен ўзим ёлғиз онаман. Ишсизман, уйда тикувчилик қилиб рўзғор тебратаман. Икки болам бор. Кам таъминланган оилалар рўйхатида тураман. Менинг ҳеч ортиқча даъвом йўқ эди. Мен фақат қизимнинг ўқитувчилар томонидан яккалаб қўйилишига, унга руҳий азоб беришганига қаршиман. Лекин менинг мурожаатларимга ҳеч ким қулоқ солмади, охир-оқибат қизим ўзини ўлдирмоқчи бўлди. Қайси она бунга чидаб тура олади? Ҳозир эса Зоминда суицид бўлганини хаспўшлаш, гўёки қизим дори ичмаган, бу ҳаммаси бўҳтон деган гапни тарқатишга ва гувоҳлар кўрсатмаларини ўзгартиришга жон-жаҳдлари билан ҳаракат қилишяпти. Менга ҳамма томондан, мактабдан ҳам, прокуратурадан ҳам босим бўляпти. Чорасиз қолдим.\nСинф раҳбари: “Мен ўқувчини яккалаб қўймагандим”\n50-умумтаълим мактабининг ўқитувчиси Раъно Қодирова Озодлик билан суҳбатда ўқувчисининг ўз жонига қасд қилишига унинг хатти-ҳаракатлари сабаб бўлганини инкор қилди:\n- Унақа нарса бўлмаган, Эъзозахоннинг ўзини ўлдиришга ҳаракатига унақа сабаб бўлмаган, уни қабул қилган врач ҳам прокуратурага дори ичмаган деб ёзиб берган. Онаси шантаж қилган, биринчидан у қамалиб чиққан, иккинчидан унинг жиннилиги ҳақида справкаси бор, прокуратурада турибди, ҳаммаси. Мен у болани ҳеч қачон яккалаб қўймаганман. Ҳамма ёзган тушунтириш хатларимда ҳам ёзганман буни.\n50-умумтаълим мактабининг директори Улфат Холиқов Озодлик саволларига жавоб беришдан бош тортди.\nМактаб директорининг маънавий ишлар бўйича ўринбосари Баҳром Йўлдошев Озодлик билан суҳбатда ўқувчи Эъзозахон Сиддиқованинг ўз жонига қасд қилганини тасдиқлар экан, бунинг учун синф раҳбари жазоланганини айтди:\n- 1-май куни (ўқувчиси Эъзозахон Сиддиқова ўз жонига қасд қилишидан 1 ой олдин -таҳр.) Раъно Қодирова синф раҳбарлигидан олинган. Илмий-педагогик кенгашнинг қарори билан ойлигидан бир марта 20 фоиз ушлаб қолиш билан жаримага тортилган. Синф ўқувчилари билан қизнинг муаммоси йўқ. Ҳозирги кунда Эъзозахон туман ҳокимининг ёрдами билан ёзги оромгоҳга жўнатилган. Ҳозирги кунда қизнинг руҳий аҳволи жой-жойида.\nЗомин тумани халқ таълими бўлимининг мулозими Райимқул Маликовнинг айтишича, бу ишни ўрганиш ҳали охирги нуқтасига етгани йўқ:\n- Мудиримиз билан бориб воқеани жойида ўргандик, синф раҳбарига ҳам, директорнинг маънавий ишлар бўйича ўринбосарига ҳам чоралар кўрдик. Лекин ҳали қозон ёпилгани йўқ. Айни пайтда синф раҳбари меҳнат таътилида бўлгани учун бу иш шундай турибди. У ишга қайтганидан сўнг яна бу масала муҳокама қилинади ва тегишли чоралар кўрилади.\nЗомин тумани прокуратурасининг телефонига ҳеч ким жавоб бермагани сабабли, прокуратуранинг бу масалага муносабатини олиш имкони бўлмади.


Пискентда 16 000 истеъмолчига “Ақлли ҳисоблагичлар” ўрнатиш ишлари бошлаб юборилди - Darakchi\nПискентда 16 000 истеъмолчига “Ақлли ҳисоблагичлар” ўрнатиш ишлари бошлаб юборилди\nИҚТИСОДИЁТ 24.01.2020, 15:33\nАйни кунларда Тошкент вилоятининг Пискент туманида жами 16 000 истеъмолчини режа асосида электр энергиясини ҳисобга олиш ва назорат қилишнинг автоматлаштирилган тизими (АСКУЭ)га улаш ва замонавий электр ҳисоблагичлар ўрнатиш ишлари бошлаб юборилди.\nҲозирга қадар туманнинг жами 5 та ҳудуди, жумладан, Файзиобод, Митан, Ҳолиқберди, Тараққиёт, Навоий маҳалла фуқаролар йиғинларидаги 2 150 истеъмолчи замонавий ҳисоблагичлардан фойдаланишни бошлади. Бу ҳақда “Тошкент ҲЭТК” АЖ матбуот хизмати хабар берди.\nТаъкидлаш жоизки, янги ҳисоблагичлар талай имкониятларга эгалиги билан аввалгиларидан буткул фарқ қилади, яъни янги ҳисоблагичнинг ишлаш функцияларига кўра унга ташқаридан таъсир ўтказиш мумкин эмас, бу ўз навбатида, маълумотларни сохталаштиришга уринишнинг олдини олади. Мабодо шундай ҳолат юз берганда, ҳисоблагич дарҳол ўчади ва тизимга хабар жўнатади.\nҚулайлигининг яна бир томони, ҳисоблагичлар электр таъминоти корхонаси томонидан 10 йилда бир маротаба қиёсловдан ўтказилади. Шу билан бирга аниқ ҳисоб-китобларнинг олиб борилиши орқали таъминотчи корхона ва истеъмолчилар ўртасидаги ноаниқ қарздорлик масаласи ўз ечимини топади. Бу эса истеъмолчига етказиб берилаётган электр энергияси таъминотининг барқарорлиги, хизмат сифатига ижобий таъсир кўрсатади.\nЭслатиб ўтамиз, электр ҳисоблагичларни ўрнатиш ишлари “Ҳудудий электр тармоқлари” АЖ маблағлари ҳисобидан бепул амалга оширилиб, бу борадаги ишлар жорий йил якунига қадар вилоятнинг барча туман ва шаҳарларида тўлиқ ниҳоясига етказилиши белгиланган.\nЎзбекистон Италиядан 1,3 млн. АҚШ долларига мебель маҳсулотларини импорт қилган


hidoyat.uz – “Мовароуннаҳр” нашриётининг сайти - Ўзимиз ўрнак бўлайлик\nЎзимиз ўрнак бўлайлик\n“Ота-она ўз фарзандига чиройли хулқ (одоб)дан кўра афзалроқ нарсани мерос қилиб қолдира олмайди” (Термизий ривояти)\n“Қуш уясида кўрганини қилади” деган доно ибора бежиз айтилмаган. Фарзанд ота-онасининг насиҳатидан кўра намунасидан кўпроқ ибратланади. Тан олиш керак, гап бошқа-ю, амал бошқа бўлган вазиятларга дуч келамиз. Болани нимадандир қайтариб, ўзимиз тийилмасак, ўгитларимиз таъсир қилармикин? Бугунги куннинг бир оғриқли нуқтаси бунга яққол мисол. Уйда, кўчада, ишдаю ўқишда деярли ҳамманинг қўлида телефон. Лекин энди бу нафақат узоқдаги яқинлар билан боғланиш воситаси, балки кўз илғамас иплар билан бизни виртуал олам гирдобига тортиб олаётган кучга айланиб бормоқда. Интернетнинг фойдали жиҳатлари ўз йўлига. Бироқ, маълум салбий таъсирини англаганимиз учун фарзандларни унинг домидан қайтаришга уринамиз. Тақиқ билан гўёки муаммони ҳал этмоқчи бўламиз. Биз катталарнинг хатоимиз шунда. Ахир, чекловлар қўйсак-да, ўзимиз тарк этолмаётган олам ёшларга янада қизиқарли туюлиши аниқ-ку! Бола бу “олам”га йўлни бошқа жойлардан – компьютер хоналари, дўстлари телефонларидан излай бошлайди. Ана шу жараёнда дилбандимизнинг тўғри йўлдан адашиши ҳеч гап эмас. Афсуски, бугун ушбу вазиятдан устомонлик билан фойдаланишга уринаётган ғаразли кимсалар бор. Турли диний экстремистик оқимларга, жангарилик ҳаракатларига янги аъзоларни жалб этишга интилаётганлар аввало ҳали ўз йўлини топмаган ғўр, ишонувчан ёшларга кўз тикади. Қарабсизки, онгига маърифат сингдирилмаган ўғил-қизлар жаҳолат ботқоғига ботади. Уларни бу ботқоқдан муҳофаза қилишнинг чораси болага, унинг тарбиясига эътиборли бўлиш, ўз хатти-ҳаракатларимиз билан ўрнак кўрсатишдир.\nЭнди туғилган гўдагини донишманднинг ҳузурига олиб келиб, “Тарбияни қачондан бошлаш керак?” деб сўраган ота-она қандай жавоб олгани маълум, бу ривоятни барчамиз эшитганмиз. Бола тарбияси туғилиши билан эмас, ҳатто ундан олдин, она вужудида пайдо бўлиши билан бошланади. Бола ўша пайтданоқ ҳамма нарсани сезади, ҳис этади! Демак, тарбия жараёнига онанинг ҳомиладорлик давридан асос солинади. Ота-она хушхулқи, чиройли муомаласи, ростгўйлиги, покизалиги, илмга чанқоқлиги ва луқмани ҳалол қилиши билан солиҳ фарзанднинг вояга етишига замин яратади.\nЮртимиз мустақилликка эришганига салкам чорак аср бўлди. Бу вақт ўзлигимизни англаш, кимларнинг авлоди эканимизни билиш, улуғ аждодларга муносиб бўлишга интилиш учун етарли фурсатдир. Ўзбекистонни дунё таниди ва тан олди. Ютуқларимиз ҳақида гап кетганда, илм-фан, спорт, санъат, маданият соҳасида зафарларга эришаётган ёшларимиз алоҳида ифтихор билан тилга олинади. Яратилган ана шу шарт-шароитлардан самарали фойдаланиш, юксак марраларни эгаллаш имконияти ҳаммада бор. Фақат мақсадларни аниқ қўйиш, тўғри йўлни танлаш лозим. Эзгулик манзили томон интилаётган ўғил-қизларнинг энг биринчи ва асосий йўлбошчилари эса шубҳасиз, ҳамиша ота-она, уларнинг шахсий намунаси бўлиб қолади.\n816 марта ўқилган.


Тадбиркор бир йилдан буён ер олиш учун сарсон-саргардон. Мутасаддилар негадир муаммога ечим топмаяпти | O'zLiDeP\nТадбиркор бир йилдан буён ер олиш учун сарсон-саргардон. Мутасаддилар негадир муаммога ечим топмаяпти\nСўнгги уч йилда мамлакатимизда тадбиркорликни қўллаб-қувватлашга қаратилган алоҳида эътибор туфайли, тадбиркорларга иқтисодиётни ривожлантиришдаги бўғин сифатида қарала бошланди. Зеро, иқтисодиётни ривожлантиришда тадбиркорларнинг ўрни жуда муҳим ҳисобланади.\nБироқ, ҳамон жойларда янгича сиёсат мазмунини тушунмай келаётган мансабдор шахслар учраб турибди. Яқинда O‘zLiDeP Тошкент шаҳар Кенгашига Олмазор туманида жойлашган “Шомурот савдо” МЧЖ раҳбари Ш.Шорахмедовдан мурожаат келиб тушган эди.\n“Бугун мамлакатимизда тадбиркорларга бўлган эътибор ва муносабат тубдан ўзгарди. Шу боис, соҳа вакилларига яратиб берилаётган имтиёз ва енгилликлардан самарали фойдаланиб, тумандаги “Гуручарик” МФЙда 200 ўринли боғча қурмоқчи эдик. Лекин мана икки йилдирки, лойиҳамиз амалга ошмаяпти. Сабаби бўш ер майдони йўқ. Ер олиш учун эса икки йилдан буён ташкилотма-ташкилот овора бўлиб юрибмиз. Сизлардан илтимос, шу масалани ҳал этишда кўмак берсангиз”, – дейилади ушбу мурожаатда.\nO‘zLiDeP Тошкент шаҳар Кенгаши ва халқ депутатлари маҳаллий кенгаш депутатлари ушбу мурожаатни жойига чиқиб ўрганди, тадбиркор билан суҳбатлашди.\nМаълум бўлишича, тадбиркор бу истиқболли лойиҳасини ҳаётга татбиқ этиш учун 2018 йил ёз ойларида туман ҳокимидан бўш ер майдони ажратилишида ёрдам сўраган. Бироқ боғча қуриш ташаббуси билан чиққан тадбиркорни мутасаддилар негадир эшитмаяпти. Тадбиркор эса ҳозирга қадар идорама-идора сарсон-саргардон бўлиб юрибди.\nШ.Шорахмедовнинг айтишича, ушбу ҳолатни халқ депутатлари Олмазор туман Кенгашидаги O‘zLiDeP депутатлик гуруҳи аъзоси З.Абраров ўз назоратига олиб, бу масала бўйича 2018 йил 31 июль куни Олмазор туман ҳокимининг иқтисодиёт ва тадбиркорлик масалалари бўйича биринчи ўринбосари А.Абдураҳмоновга сўров юборган. Лекин орадан шунча вақт ўтдики, натижа йўқ.\n“Президентимиз ташаббус кўрсатиб хусусий боғчаларга кенг йўл очиб бергач, шу ишга қўл урган эдик. Бироқ мана, бир йилдан ошса ҳам ҳаракатларимиз зое кетмоқда, ер ажратилмаяпти. Мутасаддилар эса ерлар очиқ аукционга қўйилишини, ер керак деган тадбиркор ҳокимиятга ёки бошқа ташкилотларга бормай e.ijro auksion.uz порталига кириб, рўйхатдан ўтиши ва ер олиш имкониятига эга бўлишини айтишмоқда. Лекин аукционга қуйилаётган ерлар жуда қиммат, бунга имконимиз йўқ”, – дейди тадбиркор.\n“Гуручарик” МФЙда яшовчи фуқароларнинг таъкидлашича, бугунги кунда ҳудудда болалар боғчаси мавжуд эмас. Лекин ота-оналар болаларини боғчага беришни истайди. Улар фарзандлари ўқимишли, илмли-маърифатли бўлишини хоҳлайди. Бироқ бунинг учун маҳаллага боғча керак.\nУмид қиламизки, мутасаддилар тадбиркорларни ўйлантираётган муаммоларни жойида бартараф этади ва уларни ҳар томонлама қўллаб-қувватлайди.


Пекин матбуоти Тожикистон яна Хитой ҳудуди эканини ёзди. Душанбе Хитойга норозилик нотаси йўллади\n06 март 2021, Тошкент вақти: 15:59\nПекин нашрлари Помир ҳудуди Хитойга тегишли экани ҳақидаги иддаоларни бир неча йиллардан бери ёзиб келади.\nХитойнинг қатор нашрлари Тожикистон ҳудуди тарихан ҳар доим Хитойга тегишли бўлгани ҳақида ёзди. Мақолада нафақат Тожикистон, балки Марказий Осиёнинг бошқа давлатлари ҳудуди ҳам Хитойга тегишли бўлгани шама қилинади.\nРасмий Душанбе Хитой матбуотида чоп этилган бу каби мақолаларга ўз норозилигини билдирди. Тожикистон Ташқи ишлар вазирлиги бу мақолаларни “провокация” деб баҳолади. Хитой ҳукумати эса расман бу воқеага муносабат билдирмади.\nВазир: Нотадан сўнг Хитой сайтларидаги провокацион мақолалар ўчирилди\nТожикистон Ташқи ишлар вазири Сирожидин Муҳриддин Душанбеда 15 февраль куни ўтган матбуот анжуманида Хитойга мазкур мақола юзасидан расман норозилик нотаси топширилганини билдирди.\nБундан ташқари Тожикистоннинг Пекиндаги элчихонаси расмийлари бу мақолани чоп қилган нашр раҳбарлари билан ҳам учрашган.\n“Биз бу провокацион мақолалар юзасидан зарур бўлган ишларни амалга оширдик. Хитой Ташқи ишлар вазирлигига норозилик нотасини топширдик, Хитойдаги элчихонамиз вакиллари бу мақолаларни чоп этган нашрларда учрашувлар ўтказди. Оқибатда бу мақолаларнинг барчаси сайтлардан ўчириб ташланди”,-деб билдирди Сирожидин Муҳриддин.\nВазирга кўра, Хитой Ташқи ишлар вазирлиги нотага жавоб йўллаган ва унда “мақолада айтилган фикрлар расмий Пекиннинг позицияси эмас” лиги таъкидланган.\nАммо Озодлик радиоси тожик хизматининг билдиришича, Хитой ҳукумати бу воқеа юзасидан матбуотга муносабат билдирмаган.\nХитой тарихчиси иддаоси: Хитой ерларига қўшни давлатлар эгалик қилмоқда\nХитой матбуоти аввал ҳам Тожикистон Хитой ҳудуди экани иддао қилинган мақолаларни чоп этиб келган.\nЖумладан, 3 январь куни “Гул – тарих кўзгуси” порталида эълон қилинган мақолада: “Цин ва Тан империялари даврида Тожикистон Хитойнинг бир қисми бўлган. Кейинроқ Хитой Хўтандан бошлаб форслар салтанатигача бўлган ҳудудларни босиб олган. Ҳозирда бу ҳудуд Марказий Осиё деб аталади”,-деб ёзилган.\nЎтган йили эса тарихчи Чу Йао Лу “Тожикистон Хитойга тегишли ерларни ва Помир тоғларини ерлари ҳақиқий эгасига қайтарди” сарлавҳали мақола ёзган эди. Бу мақолада Тожикистон ҳудудининг ҳақиқий эгаси Хитой экани ва 11 йиллик музокаралардан сўнг Тожикистон Хитойга 1158 квадрат километр ҳудудни қайтаргани айтилади.\nТожик ҳукумати эса Хитойга 1100 квадрат километр ҳудуд қайтарилганини, бу Хитой қайтаришни талаб қилган баҳсли ҳудуднинг уч фоизи эканини таъкидлаб келади. Тожикистон Ташқи ишлар вазирлиги бу воқеани “дипломатик ғалаба” деб атаган.\nХитой матбуотида Тожикистон ҳақида чоп этилган мақолаларда Марказий Осиё 128 йил олдин Хитойдан ажраб чиққани иддао қилинади.\n“Хитой замонавий давлатчилиги шаклланган 1911 йилдан кейин ҳукуматнинг биринчи галдаги вазифаси йўқотилган ҳудудларни қайтариб олиш бўлди. Айрим ерлар қайтариб олинди, аммо айримлари ҳалигача ҳам қўшни давлатлар назоратида қолмоқда. Ҳудди мана шундай қадимий ҳудудлардан бири Помирдир. Помир жаҳон етакчи давлатларининг босими остида 128 йилдан бери Хитойдан ажратиб қўйилди”,-деб ёзган Чу Йао Лу.\nХитойнинг Марказий Осиё давлатларига ҳудудий эътирозлари\nРасмий Пекин Хитой матбуотидаги бу каби мақолалар ҳукумат расмий позицияси эмаслигини билдирса-да, амалда Марказий Осиё давлатларига ҳудудий эътирозларни билдириб келади.\nМазкур ҳудудий эътирозлар ортидан ўтказилган музокаралар натижасида Тожикистон Хитойга ўз ҳудудининг 0,77 фоизини, яъни 1100 квадрат километрни берган.\nРасмий маълумотларга қараганда Қозоғистон Хитойга 407 квадрат километр ерни қайтарган.\nҚирғизистон эса 1999 йилда Узанги Қуш деб номланган ҳудуднинг 161 квадрат километри, яъни 39 фоизини Хитойга берган.\nМарказий Осиё давлатлари уйғурлар борасида нега сукут сақламоқда?\nТожикистон 1 июлдан Ўзбекистон билан авиақатновларни тиклайди\nҚўшни давлатларга гуманитар ёрдам жўнатаётган Ўзбекистонга Хитой ёрдам юборди\nТожикистон фуқаролик жамияти ҳукуматдан эпидемиологик вазият ҳақида маълумот беришни талаб қилди\nМарказий Осиё мамлакатлари коронавирусга қарши курашда турлича йўл танлади


KUN.UZ дайжести: 1 декабрь, Дунё хабарлари\n18:11 / 01.12.2015\nҲурматли ўқувчилар, эътиборингизга 1 декабрь куни жаҳонда рўй берган энг асосий янгиликларни такроран ҳавола этамиз.\nПутин Туркия билан йўқотилган алоқалардан афсусдалигини айтди>>\nРоссия президенти Владимир Путин Москва ва Анқара ўртасида конструктив алоқаларнинг йўқотилганидан афсусдалигини айтди.\nПутин Парижда террорчиликка қарши курашувчи коалиция мавзусида нутқ сўзлади>>\nЭрдўғон агар ИШИД билан нефть савдосини амалга ошираётгани исботланса истеъфо беради>>\nТуркия президенти Ражаб Тойиб Эрдўғон агар Туркия давлати ИШИД террорчилик ташкилоти билан нефть савдоси олиб бораётгани исботланса истеъфо беришини маълум қилган\nБуркино-Фасода 28 йил ичида илк янги президент сайланди>>\nҒарбий Африкадаги Буркино-Фасо мамлакатида президентлик сайлови ўтказилди ва унда Марк Каборе ғалаба қозонди.\nОбама 12 январь куни конгресс олдида анъанавий йиллик мурожаати билан чиқиш қилади>>\nАҚШ президенти Барак Обама 2016 йилнинг 12 январь кунида конгресс қаршисида анъанавий тарзда йиллик нутқ сўзлайди.\nПутин: Туркия Су-24 ни ИШИД нефтининг хавфсизлигини таъминлаш учун уриб туширди>>\nРоссия президенти Владимир Путин Москва қўлга киритаётган маълумотларга кўра, Туркия ҳудудига нефтнинг кенг масштабда кириб келаётганини ҳамон кузатиш мумкин, деб таъкидлаб ўтди.\nПарижда Обама ва Эрдўған ўртасида учрашув бўлиб ўтади>>\nПарижда иқлим масалалари бўйича бўлиб ўтаётган саммитда Туркия президенти Ражаб Тойиб Эрдўғон ва АҚШ президенти Барак Обама ўртасида учрашув бўлиб ўтади.\nАсад: Франция террорни қўллаб-қувватламоқда>>\nСурия президенти Башар Асад Česká televize телеканалига берган интервьюсида Прагада тинчлик сулҳини имзолаш имкониятини ижобий баҳолади.\nАҚШ Давлат департаменти Хиллари Клинтон электрон мактубларининг навбатдаги 5 минг саҳифасини чоп этди>>\nАҚШ Давлат департаменти 30 ноябрда Хиллари Клинтоннинг шахсий электрон қутисидаги электрон мактубларнинг 5 минг саҳифасини очиқ фойдаланишга қўйди.\nГана президенти: Ғарб истеъмолини чеклаши керак, Ер имкониятлари чегарасиз эмас>>\nУлкан маҳсулот истеъмолини талаб қиладиган тараққиётнинг ғарб модели тақлид қилиш учун намуна бўла олмайди, чунки Ер ресурслари чекланмаган эмас, инсон яшаши мумкин бўлган бошқа сайёралар эса кашф этилганича йўқ.\nИсроил ва Фаластин 5 йил ичида биринчи марта қўл сиқишди>>\nПарижда ўтаётган иқлим ўзгариши томонлар саммити доирасида Исроил ва Фаластин вакиллари юзма-юз бўлишди.\nПутин Парижга нега кеч қолганини айтди>>\nРоссия президенти Владимир Путин Париждаги Иқлим ўзгариши конференциясининг суратга тушиш маросими ва мотам тадбирларида нега иштирок этмаганини тушунтирди.\nАвстралиянинг ИШИДга “адаш” тумани номини ўзгартирмайди>>\nАвстралиянинг Квинсленд штатидаги Айзис (Isis) тумани маслаҳатчиси аҳоли билан олиб борилган тушунтириш ишлари натижасида бир хулосага келингани ва туман номи ҳамда унинг машҳур регби жамоасининг номи ўзгармаслигини маълум қилди.\nГермания ҳукумати ИШИДга қарши кураш учун 1,2 минг аскар жўнатмоқчи>>\nГермания ҳукумати Сурия ҳудудидаги ИШИД жангариларига қарши кураш учун ўз ҳарбийларини юбориш ҳақидаги лойиҳани маъқуллади.\nҚирғизистонда ер силкинишлари яқин вақтлар ичида яна давом этиши мумкин>>\nҚирғизистоннинг Ўш вилоятида содир бўлган зилзила мамлакат сейсмология институти томонидан 2015 йилнинг охирида сейсмик фаоллик кузатилиши бўйича қилган башоратларини тасдиқлади.\nХитойда тутунлар туфайли 2 мингдан ортиқ корхона фаолияти тўхтатилди>>\nХитой назорат органлари мамлакатда экологик вазиятнинг кескин ёмонлашиши туфайли корхоналарнинг зарарли чиқиндилар чиқаришини камайтириш устида иш олиб бормоқда.\nIndependent: Японияга қирғоғига мурда тўла 11 қайиқ етиб келди>>\nЯпония қирғоқлари яқинида ичида жасад тўла 11 қайиқ топилди.


СОЛИҚ ОРГАНИ КОРРУПЦИЯГА ҚАРШИ ҚАНДАЙ КУРАШАЯПТИ?\nЖараён 13.12.2018 254\nКўп йиллик амалиёт шуни кўрсатадики, солиқ назоратининг эскирган услуб ва принциплари бугунги кунда мазкур орган олдига қўйилган янги вазифаларни тўла-тўкис бажариш, жумладан, солиқ солинадиган базани кенгайтириш ва солиқлар йиғилувчанлигини янада ошириш имконини бермайди. Мавжуд муаммоларни бартараф этишда солиқ сиёсатини такомиллаштириш, уни мутлақо янги босқичга чиқариш, энг аввало, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган чора-тадбирларни амалга ошириш муҳим ҳал қилувчи восита ҳисобланади.\nҲозирги пайтда Давлат солиқ хизмати органини назорат қилувчидан хизмат кўрсатувчи идорага айлантириш, шу орқали ташкилот имижини янада яхшилаш, "Солиқ хизмати - инсофли солиқ тўловчиларнинг ишончли ҳамкори" деган шиорни рўёбга чиқариш устувор мақсад саналади. Бу эзгу вазифаларни фақатгина билимли, Ватанга, касбига фидойи бўлган, садоқатли, ҳалол меҳнат қиладиган кадрлар билангина амалга ошириш мумкин.\nТан олиш керак, илгари вилоят солиқ тизимида ҳалол ишлаб келган ходимлар кўпчиликни ташкил қилган бўлса-да, ўзига тамагирликни касб этганлари ҳам тез-тез учраб турарди. Охирги икки йил ичида бундай нопок кимсалардан воз кечилгани, ходимлар ўртасида мунтазам профилактик ишлар амалга оширилаётгани ва коррупцияга қарши кураш кучайтирилгани натижасида бу ҳолатлар кескин камайишига эришилди. Буни сўнгги икки йил давомида вилоятда икки салбий ҳолат аниқланганида ҳам кўриш мумкин.\nҚайд этиш жоиз, солиқ идораси ходимлари ўртасида коррупция ҳолатлари олдини олиш бўйича ҳукуматимиз ва Давлат солиқ қўмитаси томонидан тизимли ишлар ташкил этиб келинмоқда. Жумладан, жорий йилнинг 26 июнь куни Ўзбекистон Республикаси Президентиниг "Давлат солиқ хизмати органлари фаолиятини тубдан такомиллаштириш чора-тадбирлари тўғрисида"ги қарори қабул қилинди. Мазкур қарор билан солиқ маъмурчилигини такомиллаштириш билан бирга, тизимни ислоҳ қилиш доирасида ходимлар ойлик маошлари сезиларли (1,7 баробар) даражада оширилди, уларни меҳнатига яраша рағбатлантириш, фаолияти самарадорлигини ошириш мотивацияси тизими белгилаб берилди.\nШунингдек, давлат солиқ қўмитаси томонидан солиқ хизмати ходимларини мукофотлаш тартиблари ишлаб чиқилди. Унга кўра, эндиликда ходимлар улар томонидан ўтказилган камерал назорат, хронометраж, паспортлаштириш ва солиқ текширувлари натижасида ундирилган қўшимча солиқ суммаларининг 10 фоизига қадар миқдорда мукофотланади.\nБундан ташқари, солиқ тўғрисидаги қонун ҳужжатларини бузганлик учун молиявий санкциялар ва маъмурий ҳуқуқбузарлик учун жарималар суммасидан ажратмалар миқдори 25 фоиздан 40 фоизга оширилганини таъкидлаш лозим. Бунда қўшимча тушадиган маблағлар ходимларни шахсий мукофотлашга йўналтирилади (жорий йилнинг ўтган даврида 1 миллиард 364 миллион сўм маблағ тизимдаги ходимларни рағбатлантиришга сарфланди).\nШуни алоҳида айтиш керакки, авваллари солиқ идораси ходимлари тинимсиз жазоланар, ойлик маоши кесиларди. Бу эса ўз навбатида уни пул топишнинг бошқа йўлларини излашга ундарди. Юқоридаги рағбатлантириш усулларини қўллашдан кўзланган мақсад - эндиликда ўзининг хизматига ҳалоллик билан ёндашган ходимларимизни ҳимоя қилишдан иборат. Яъни яхши ишласа, меҳнатига яраша рағбат топади. Жайдари қилиб айтганда, уни шу йўл билан ўзимиз "сотиб" оламиз, қинғир ишга қўл уришига йўл қўймаймиз.\nОйлик маошлар кўтарилиши, эришган натижалари бўйича қўшимча устамалар белгиланиши ходимнинг оиласи бюджетига ҳам наф келтиради. Шунингдек, табиий офатдан жабр кўрган ходимлар оиласига молиявий кўмак кўрсатиш, ҳимоя қилиш механизми ҳам яратилди. Энди ходимнинг ўз оиласидан кўнгли тўқ. Унинг идорада ўз хизмат вазифасини бажаришдан бошқа ташвиши йўқ.\nСолиқ маъмурчилигини ишлаб чиқишда ҳам мавжуд қонунчиликка коррупцияга йўл бермайдиган нормалар киритилди. Эндиликда битта солиқ тўловчининг фаолияти бир вақтнинг ўзида бир нечта бўлим томонидан назорат қилиб борилади. Бу эса муайян бир ходимнинг солиқ тўловчи билан ўзаро келишиб иш қилишига монелик қилади. Илгари маълум фаолият тури фақат битта бўлим ёки тузилма томонидан назорат қилиб бориларди.\nЯна бир жиҳат шундаки, текширишлар сони йилдан-йилга қисқартирилиб, бунинг ўрнига ходимнинг солиқ тўловчи билан мулоқотга киришмасдан фаолиятни назорат қилиш усули, яъни камерал назорат қилиш механизми кенгайтирилмоқда. Масалан, 2017 йилда вилоятда солиқ органи ходимлари томонидан 2105 та текшириш ўтказилган бўлса, янги усулнинг қўлланиши ҳисобига жорий йилнинг ўтган даври мобайнида атиги 159 та текшириш олиб борилди. Бунинг ҳам асосий қисмини жиноий ишлар бўйича ҳужжатли текширишлар ташкил этади.\nЮртимизда тадбиркорлик субъектлари фаолиятида текширишларнинг бекор қилиниши ҳам коррупция ҳолатлари камайишига асос бўлди. Сабаби, текширишга чиққан ва тадбиркорлик субъектида маълум бир қонунбузилиш ҳолатларини аниқлаган солиқ идораси ходимига ушбу камчиликларни эътиборга олмаслик учун пул таклиф қилиш амаллари учраб турган. Минг афсуски, бундай вазиятларда тўғри йўлдан адашган ходимларимиз ҳам йўқ эмас.\nТизимда коррупция ҳолатларига барҳам бериш мақсадида солиқ тўловчи ва солиқчи ўртасида бевосита мулоқотга киришишни тақозо этувчи "савдо бўлими" ҳамда участка давлат солиқ инспектори лавозими тугатилди. Улар бугун солиқ тўловчи билан йўли ҳеч бир кесишмайдиган тузилмаларда фаолият кўрсатаяпти ёки улардан 5 нафари умуман ишга олинмади.\nШу билан бирга тизимга электрон коммуникация технологиялари фаол жорий қилиниши орқали солиқ тўловчиларга 35 турдаги хизмат масофадан туриб кўрсатилмоқда. Натижада бугун солиқ тўловчи солиқ идорасига келмасдан, солиқчига учрамасдан ўзининг ишини битириши мумкин. Ҳисоботларни электрон тарзда топшириш, солиқларни тўлаш, қарздорлик мавжуд эмаслиги ҳақида маълумотнома олиш ёки энг кўп сўраладиган СТИР масаласини шулар сирасига киритиш мумкин. Солиқ идорасига бориб навбатга турмаслик учун, тезроқ СТИР олиш мақсадида солиқ идораси ходимига пул бериш ҳолатлари ҳам бир неча бор учради. Шу боис бу хизмат ҳам босқичма-босқич электрон кўринишга келтирилмоқда.\nСалоҳиятли кадрларни ишга олиш жараёни шаффоф кечишини таъминлашга ҳам алоҳида эътибор қаратилмоқда. Номзоднинг компьютер саводхонлиги тест орқали, соҳадаги билими суҳбат асосида синовдан ўтказилади. Хуллас, тизимга ҳалол, вазифасига сидқидилдан ёндашадиган, янгича фикрлайдиган ёшларни қабул қилишга ҳаракат қилмоқдамиз.\nЎзим дуч келган бир ҳаётий мисолни келтирмоқчиман. Яқинда поездда бир талаба йигит билан суҳбатлашиб қолдим. У пойтахтда нуфузли олий ўқув юртида ўқиркан. Суҳбатимиз жуда қизиб, келажакда ундан қайси ташкилотда ишламоқчилигини сўрадим. Бола шу ерда тўхтади. Айтишича, унинг отаси ўқувчилик кезларида пора олиб қамалган экан. Мактабда шу мавзу кўтарилса, ҳамма у ҳақида гапираётгандек, ҳаловати йўқоларкан.\nЯна бир томони, ўзим ҳам шунга ўхшаш ҳолатга рўпара келсам, яъни кўпчилик билан бир даврада ўтирганда бирор киши солиқдан фалончи тамагирлик қилибди деса, шу тизимнинг раҳбар ходими сифатида менга ҳам қаттиқ ботади.\nБир сўз билан айтганда, коррупцияга қарши жамоат кайфиятини шакллантириш, бу иллатни буткул йўқотиш учун барча бирдек курашиши керак. Агар сиз ҳам солиқ ходимининг бирор бир ноўрин ҳаракатига гувоҳ бўлсангиз, ишонч телефонимиз - (0375) 225-10-82 га мурожаат қилишингиз мумкин. Шунда бир ёмонликнинг олдини олган, нопок кимсани жазолаган, жамиятни бир қусурдан тозалаган бўламиз.


Сана буйича материаллар Октябр 2015 йил » Зарафшон Газетаси\nЕтмиш ёшли отахон Жамият\n31 октябр 2015 13:07\n– Фарзинни олинг, фарзинни! – Чинтемир бобо шахмат доскасига термулиб турган отахонлардан бирини шоширди.\n– Қизиқмисан, Чинтемир, мана бу ерда фил нима қилиб турибди, кўрмаяпсанми? – Абдуқодир бобо бамайлихотир жавоб берди.\n– Э, шунақами? Эътибор бермаппиз-ку, – Чинтемир бобо хижолат тортди…\nБизни энди дунё билади Иқтисодиёт\n31 октябр 2015 13:05\nМамлакатимиз Президентининг Ўзбекистон деҳқонлари ва фермерлари, барча меҳнаткашларига йўллаган табрикномасини газетада ўқиб, бир воқеа ёдимга тушди.\nЭътибор ва ғамхўрлик Жамият\n31 октябр 2015 13:04\n«Кексаларни эъзозлаш йили» Давлат дастури доирасида кекса отахон ва онахонларга ижтимоий ёрдам кўрсатилмоқда. Чуқурлаштирилган тиббий кўрикдан ўтказилиб, саломатлиги назорат қилинмоқда. 10 нафар фахрийлар йўлланма асосида санаторий-соғломлаштириш масканларида дам олиб келишди.\nЯхши сўз – жон озиғи Маданият\n31 октябр 2015 13:03\nИнсон гўзалликларидан бири шубҳасиз, саломлашишдир. Илиқ ва самимий кўришиш яхши одоб саналади.\nНуронийлар умрига умр қўшиб Жамият\n31 октябр 2015 13:00\nХотирамизда қолган ёки бугун ҳам гувоҳ бўлаётганимиз манзара барчага яхши таниш – қишлоқ врачлик пункти ёки оилавий поликлиника ҳамшираси хонадон эшигини тақиллатиб, уй бекасини сўрайди ва «бугун фарзандингизни эмлатишга олиб боринг», деб айтиб кетади. Кейинги пайтда бу кўриниш кўзимизга бироз ўзгача ташланмоқда.\nНарпайлик ёшлар биринчи Спорт\n31 октябр 2015 12:56\nСамарқанд шаҳридаги олий спорт маҳорат мактабида қўл жанги бўйича 8 ёшдан 15 ёшгача бўлган болалар ўртасида вилоят очиқ турнири бўлиб ўтди.\n«Учинчи кўз» Жамият\n31 октябр 2015 12:51\nЯқин келажакда кўзи ожиз инсонлар товушли кўриш қобилиятига эга бўладилар. Россиялик футуролог олим Игорь Трапезников ана шундай деб ҳисоблайди. vOICe мобил тизими худди кўршапалаклар ва дельфинлар сингари эхолокация (акс-садо) ёрдамида дунёнинг кенг манзарасини қабул қилишни ўргатади.\nИқтисодиёт пойдевори Иқтисодиёт\n31 октябр 2015 12:48\n1990 йил 31 октябрда Ўзбекистон Республикаси Олий Кенгашининг учинчи сессиясида «Ўзбекистон Республикасида мулкчилик тўғрисида»ги қонун қабул қилинган эди.\nУйингизни қишга тайёрладингизми? Жамият\n31 октябр 2015 12:46\nЭътибор берган бўлсангиз, қиш нафаси сезила бошлаган айни кунларда шиферу тунука ҳамда печкачиларнинг бозори чаққон бўлиб қолди. Баҳору ёз ўтиб уйининг томи, деразаларини бутлаш хаёлига келмаган, ҳафсаласиз кишиларнинг кўплигидан улар ўз маҳсулоти нархини ёки меҳнат ҳақини анчагина қимматлаштириб олишган.\nФермер хўжаликлари ер майдонини мақбуллаштириш Иқтисодиёт\n31 октябр 2015 12:42\nМамлакатимиз қишлоқ хўжалигида амалга оширилаётган ислоҳотларнинг асосий мақсади, энг аввало, қишлоқ хўжалик товари ишлаб чиқарувчиларининг иқтисодий мустақиллигига эришиш, улар фаолиятининг рентабеллигини ошириш, фермер хўжаликларининг ҳуқуқий ҳимоясини ишончли таъминлаш механизмини шакллантириш орқали муттасил ўсиб бораётган аҳолининг озиқ-овқат хавфсизлигини кафолатлашдир.\nТашувчи масъулияти оширилади Иқтисодиёт\n31 октябр 2015 12:36\nВилоят Матбуот уйида жорий йил 26 ноябрда кучга кирадиган «Ташувчининг фуқаролик жавобгарлигини мажбурий суғурта қилиш тўғрисида»ги Ўзбекистон Республикаси қонунининг мазмун-моҳиятини кенг жамоатчиликка етказиш бўйича давра суҳбати ўтказилди.\nМаҳсулотлар – экспортга Долзарб\n31 октябр 2015 12:31\nСамарқанд шаҳридаги трикотаж маҳсулотлари ишлаб чиқарувчи «Дака» хорижий корхонаси жорий йилнинг ўтган даври мобайнида 1 миллион АҚШ долларига тенг маҳсулот экспортини амалга оширди.\n31 октябр 2015 12:20\nХалқ депутатлари Самарқанд вилоят Кенгашининг навбатдаги\nолтинчи сессияси ҳамда халқ депутатлари вилоят ва Самарқанд\nтумани Кенгашларининг қўшма мажлисини чақириш тўғрисида\nСоғлиқ учун зиён Жамият\n29 октябр 2015 14:03\nҲар бир фаслнинг, шу жумладан, кузнинг ҳам ўзига хос гўзаллиги ва таровати бор. Эрта тонгда пиёдалар йўлакчасида сарғайган барглардан тўшалган «пояндоз»ни кўриб кайфиятим кўтарилди. Хазонрезги ойи эмасми, дарахтлардан тўкилаётган олтинранг барглар, илиқ ҳаво ва сокин ёмғирли кунлар инсон қалбига ўзгача завқ-шавқ бағишлайди. Аммо… бехосдан димоғимга бадбўй ҳид урилди. Шу яқин атрофда кимдир хазон ёқмоқда...\n«Разолат қурбонлари» Маданият\n29 октябр 2015 14:00\nДиний ақидапарастлик ва терроризм бугун дунё аҳлининг хавфсизлигига жиддий таҳдид солаётгани сир эмас. Инсонларни қўрқитиб, юрагига даҳшат солаётган, дин ниқоби остида турли хунрезликларни амалга ошираётган ваҳшийлар ҳали камолга етмаган ғўр ёшларни йўлдан уриб, улардан ўзларининг манфур ишларида фойдаланаётгани жуда аянчли.


21 май 2022, Тошкент вақти: 13:49\nЎзбекистонга Хитойдан 20 июль куни яна 1 миллион доза ZF-UZ-VAC2001 вакцинаси келтирилди.\nСоғлиқни сақлаш вазирлиги матбуот хизмати маълумотига кўра, шу тариқа мамлакатга олиб келинган ўзбек-хитой вакцинаси миқдори 7,5 миллион дозага етган. Бундан 1 миллиони март ойида, 1 миллиони апрель ойида, 1,5 миллиони май ойида, 3 миллион дозаси эса июнь ойида келтирилган.\nАввалроқ "Спутник V" вакцинасидан 370 минг доза, AstraZeneca вакцинасидан эса 710 минг доза олиб келингани эътиборга олинса, сўнгги партия билан Ўзбекистондаги вакцина захираси 8 миллион 580 минг дозага етгани маълум бўлади.\nЎзбекистонда коронавирусга қарши эмлаш шу йил 1 апрелидан бошланган. Аҳолининг аксар қисми ZF-UZ-VAC2001 вакцинаси билан эмланмоқда.\nАввалроқ Соғлиқни сақлаш вазирлиги мамлакатда коронавирусга қарши тўлиқ эмланганлар сони 1 миллион нафардан ошгани ҳақида маълумот тарқатган.\nҚурбон ҳайитидан олдинги ҳафтада Ўзбекистон мусулмонлар идораси “вакцина олмаслик дуруст эмас” дея фатво берган.


ШУ КУНЛАР НАФАСИ\nМаънавият 01.11.2018 406\nТаҳририятимизга келаётган мактублар муштарийларимизнинг нашримизга бўлган эътиборини кўрсатиши баробарида шу куннинг нафасини акс эттиргани билан ҳам аҳамиятлидир. Хусусан, Қарши давлат университети профессори Очил Бўриев номидан келган “Ўзбек миллий мақоми: тарих ва ҳозирги замон” сарлавҳали хатда Президентимиз ташаббуси билан илк марта ўтказилган Халқаро мақом санъати анжумани аҳамияти хусусида сўз боради. Муаллиф мақом санъати тарихий тараққиёт даври ва бугунги ривожланиши ҳақида тўхталар экан, қуйидаги маълумотларни беради:\n“Мамлакатимизда мақомчилик санъати тараққий этишида академик Юнус Ражабийнинг ҳиссаси катта. Унинг саъй-ҳаракатлари туфайли 1959 йили илк бор ўзбек тилида “Ўзбек халқ мусиқаси” номли олти жилдлик “Шашмақом” антологияси тузилган эди. Мусиқамиз гултожи саналган “Шашмақом” ва унинг туркумлари мумтоз шеъриятимиз билан уйғун ҳолда ғоят гўзал санъат намунасини ҳосил этганки, бу юксак мусиқага жаҳон аҳли доимо ҳайрат билан қарайди. Шу боис “Шашмақом” ЮНЕСКОнинг номоддий маданий мероси рўйхатига киритилгани халқимиз ҳаётидаги муҳим воқеа ҳисобланади”.\nДарҳақиқат, мақом – халқимизнинг бебаҳо маънавий мероси. Президент ташаббуси билан энди ҳар икки йилда бир марта Шаҳрисабз шаҳрида ўтказилиши белгиланган форум нафақат санъат ихлосмандлари, балки кўплаб хорижий сайёҳларни ҳам юртимизга чорлаши шубҳасиз. Қолаверса, шу орқали ёш авлодда ҳам асл санъатга иштиёқ кучаяди.\nСаломатлик – туман бойлик. Бутун жаҳонда миллионлаб инсонлар умрига зомин бўлаётган, кўплаб оилалар тинчини бузаётган ва давлатлар иқтисодига катта зарар етказаётган ОИВ инфекцияси аянчли оқибатлари билан инсониятнинг энг долзарб муаммоси бўлиб қолмоқда. Ер юзида ушбу касаллик билан яшаётган одамлар сони 40 миллионга яқин. Бир кунда тахминан 8 минг одам уни юқтириб олмоқда. Касаллик турли ёшдаги аҳоли орасида, айниқса, навқирон ёшлилар ўртасида кўплаб қайд этилаётгани хатарли.\nТабиийки, бундай мудҳиш дардга дуч келмаслик учун кишида зарур билим бўлиши керак. Вилоят ОИТСга қарши курашиш маркази профилактик ва эпидемияга қарши ишларни ташкиллаштириш бўлими мудири Абдулатиф Ризаевнинг “ОИТС ҳақида билишни истайсизми? Энди янада қулай ва осон” номли мактубида кишиларнинг бу борадаги саводхонлигини ошириш бўйича қилинаётган ишлар хусусида сўз юритилган.\nУнда айтилишича, ОИВ инфекцияси ва ОИТС касаллиги тарқалишининг олдини олиш мақсадида вилоят ОИТСга қарши курашиш марказида ишонч телефонлари ташкил қилинган. Интернет тармоғидаги qashqadaryo-oits.uz веб-сайти ҳамда марказнинг телеграмдаги канали орқали зарур маълумотлар бериб борилмоқда, мавзуга оид маъруза матнлари ва видеороликлар жойлаштирилаётир.\nҲуқуқий-демократик жамият тузиш йўлидан кетаётган мамлакатимизда суд-ҳуқуқ тизимида амалга оширилаётган ўзгаришлар бир мақсадга – аҳоли ҳақ-ҳуқуқларини ҳимоя қилиш, ҳуқуқий онгу тафаккурини янада ўстиришга қаратилган. Зеро, инсон манфаатлари ҳар нарсадан устун. Касби туманилик Моҳира Турдиқулова ҳамда Ўктам Умировдан келган хатларда туман адлия бўлими фаолиятидан миннатдорлик ўз аксини топган.\nМаълум бўлишича, Моҳира Турдиқулова билан шаръий никоҳдан ўтган турмуш ўртоғи масъулиятни бўйнига олишни истамай, фарзандини ҳам тан олмай қочиб юрган. Табиийки, ота бўлиб на моддий, на маънавий кўмак кўрсатган.\nЯқинларининг қистовидан безор бўлган аёл оталикни белгилаш ва алимент ундириш бўйича судга мурожаат қилишга мажбур бўлган. Маҳалла раиси, туман ички ишлар бўлимига ҳам аризалар йўллаган. Бироқ улардан оталикни белгилаш бўйича ҳужжатларингиз йўқ, давлат божи тўланмаган, деган важлар билан рад жавоблари келган.\nСуд-ҳуқуқ соҳасидаги ислоҳотлар натижасида эндиликда туман, шаҳарларда ҳам адлия бўлимлари фаолият кўрсата бошлагани М.Турдиқулова каби ҳаётда қийналган кишилар жонига ора кирди. Унинг Касби тумани адлия бўлими бошлиғига ёзган мурожаати асосида тегишли идоралардан зарур ҳужжатлар талаб қилиб олинади. Қарангки, бундай пайти ҳужжатлар ҳам топила қоларкан. Ҳатто келин-куёв ҳолида тушган сурати ҳам топиб келиниб, ёлғиз она ва қиз манфаатини кўзлаб, фуқаролик ишлари бўйича Касби туманлараро судига ариза киритилади.\nШунга асосан аризадаги барча талаблар қаноатлантирилиб, оталик ҳам белгиланади, алимент ҳам ундириладиган бўлади.\nКасби туманидаги Оққамиш МФЙ Янги қишлоқ маҳалласида яшовчи Ўктам Умировга яшаш жойи учун туман солиқ идораси томонидан ер солиғи ҳисобланиб, уни тўлаш талаб қилинган. Ваҳоланки оилада 2-гуруҳ ногиронлиги бўлган қиз яшаб, агар уй-жой бундай тоифадаги кишилар номида бўлса, ер солиғидан озод қилиниши белгиланган. Ушбу масалага туман адлия бўлими аралашуви билан ечим топилган.\nТаҳририятимизга келган хатлар орасида ўзбек тилига Давлат тили мақоми берилган кун муносабати билан ёзилганлари ҳам талайгина. Хусусан, Қарши давлат университети ўзбек тилшунослиги кафедраси доценти Нилуфар Юлдошева “Тил – маънавият кўзгуси” деб сарлавҳа қўйган мактубда қуйидагилар айтилган:\n“Ўзбекистон Республикасининг “Давлат тили ҳақида”ги Қонуни қабул қилиниши оламшумул воқеа бўлган ва буни Биринчи Президентимиз: “Ўзбек тили мустақил давлатимизнинг байроғи, герби, мадҳияси, Конституцияси қаторида турадиган, қонун йўли билан ҳимоя қилинадиган муқаддас тимсоллардан бирига айланди”, дея эътироф этганди. Бироқ маънавиятимизнинг таркибий қисми бўлган давлат тилига ҳурмат, давлат тили маданиятини юксалтириш ҳамон суст кетмоқда. Кўп ҳолларда давлат тили давлат рамзлари сирасида қаралмаяпти. Буни республикамиз маъмурий-ҳудудий бирликлари, кўчалари, майдонлари ва географик объектлари номларини ифодаловчи пешлавҳаларнинг турли тилларда ёзилганлигида кўриш мумкин. Ваҳоланки, давлат тили ҳақидаги қонунда географик объектларнинг номлари давлат тилида акс эттирилиши белгилаб қўйилган”.\nАлбатта, ҳар бир хат диққат марказимизда. Чунки уларда акс этмиш воқелик кишиларнинг дарду ташвишлари, қувонч ва орзулари, юртимиз ҳаётига дахлдор фикрлар силсиласини намоён этиши билан ҳам биз учун аҳамиятли.